Enplegu espedienteak Oskiaren itzalpean

Oskiako harratearen ondoan kokatuak dauden bi enpresetan Hormigones Oskian eta Canteras Oskian enplegu erregulazio espediente (EEE) bana onartu dute. Aurreneko enpresan kontratuak aldi baterako eteteko EEE onartu dute eta dagoeneko indarrean dago. ELAko Juan Larrayak jakinarazi digunez, Hormigones Oskiako 18 langileak 180 eguneko erregulazio aldian egonen dira. Larrayak jakinarazi digunez aukera horrekin 3 eta 6 langileren kaleratzea eragotzi da. Osagarri gisa aste beteko oporraldia eskuratu dute langileek.Bestetik, Canteras Oskia enpresan kontratuak hausteko EEE onartu da. Langileen batzarrak onartu eta enpresarekin adostu denez, 18 langileetatik 12 kalera joanen dira eta 7 besterik ez dira lanean geldituko. Kaleratutako langileek lan egindako urte bakoitzeko 20 eguneko kalte ordaina jasoko dute. Egoera aldatuz gero kaleratuak kontratatzeko konpromisoa hartu du enpresak.


Lujanbio eta Agirre bertsotan asteazkenean; korua, ostegunean

Kontzertu eta emanaldiz betea dator Hernanira San Joan aurreko astea. Bertsoa asteazkenean, abesbatza ostegunean, eta denetik ostiralean, ez da aspertzeko betarik izango astean zehar.

Maialen Lujanbio eta Unai Agirre ariko dira asteazkenean bertsotan, Txema tabernan, bi musikariren laguntzarekin: Mireia Otzerinjauregi eta Juan Luis Aranburu. Banaiz Bagara taldeak antolatu du, etorkinei euskera eta euskal mundua gerturatzen laguntzen dien taldeak. Saio partehartzailea egingo dute, eta gai-jartzaileak badituzte sei dagoeneko: Koldo, Touffic, Viki, Adama, Rosy eta Petra.

Ozenki, Gurian

Guria tabernan kontzertua dute, ostegunean, 19.30etatik aurrera. Ozenki abesbatzak eskainiko du kontzertua, eta giro ederra izango dela aurreratu dute antolatzaileek.

Biterin hasi, Tilosetan bukatu

Doinu Zale musika eskolak kurtso bukaerako kontzertua du ostiralean, 18:00etan Biterin: esku-soinua, trikitixa, pianoa, gitarra, eta bateria eta abesbatza.

Gauean, 23:00etatik aurrera, hiru kontzertu izango dira: The Zepo (Tilosetan), eta DJak eta Molotoff irratiko partaideen saioak, Txosnetan.


Jaurlaritzak bost babes eremu zehaztu ditu Praileaitzen

Kobaluzoaren barruan jarduera zientifikoa baino ez da egongo baimenduta.

Eusko Jaurlaritzak Praileaitzerako onartu duen dekretuak bost babes eremu zehaztu ditu eta, horien arabera, haitzuloaren barruan jarduera zientifikoa baino ez da egongo baimenduta. "Aztarnategi arkeologikoarekin eta labar pinturekin lotura duten jarduerak" izango dira horiek, Miren Azkarate Eusko Jaurlaritzaren bozeramaileak gaur dekretuaren aurkezpenean esan duenez.

Kobazuloaren kanpoaldeko hormetatik 50 metro barruan dagoen eremua ere babestu egin dute -bigarren eremua da-. Inguru hurbileko babes eremuari dagokionez, bigarren eremuaren hegoaldera dagoen gunean hasiko litzateke, eta Debako bide zaharrarekin lotu eta autobideranzko bidea itxiko luke.

Lehengo igandean Praileaitz I kobazuloaren alde antolaturiko martxa egin zuten 150 herritarrek, Debako (Gipuzkoa) Udalak, Praileaitzen Lagunak Kultur Taldeak eta herriko 25 elkartek babestuta. Jaurlaritzaren dekretuaren aurka azaldu ziren eta Sasiola harrobia ixteko eskaera egin zuten -aztarnategia babesteko kobazuloa kokatua dagoen lekuan dago harrobi hori-.


Akabatu dira oporrak ikasleentzat!

A gripea dela eta, bi txandatan hasi dute aurtengo ikasturtea Landagain eskolan. Irailaren 3an Haur Hezkuntzakoak eta Lehenengo Ziklokoak sartu ziren eskolan eta beranduago, irailaren 9an, gainontzekoak. 3 urteko bederatzi ikaslek hasi dute ikasturtea: Ekiñe Arozenak, Unai Etcheverriak, Luken eta Unax Etxartek, Alazne eta Naroa Irigoienek, Lander Lasagak, Ekaitz Maizek eta Kepa Telletxeak. Joxe Mari Remiro beratarra izanen da zuzendaria eta guztira 68 ikasle daude.


Hiru ikastola, hiru errealitate

Seaskak 1964an Ipar Euskal Herriko lehen ikastola Arrangoitzen sortu zuenetik, asko aldatu da egoera. Egun, ia 3.000 ikasle biltzen ditu Seaskak, 29 ikastoletan banatuta. Herri Urrats jaiaren atarian, horietako hirutara gerturatu gara, hiru esperientzia aberasgarri bildu nahian: Kanboko Xalbador Kolegioa, Alozeko ikastola eta Ziburuko ikastola proiektua.

Seaskako ikastolek beren beharrak asetzeko erabiltzen dute Herri Urratsen bildutako dirua, baina ikastola bakoitzaren testuinguruak, tamainak, helburuek… baldintzatzen dituzte behar horiek. Gogora dezagun Falloux legearen pean daudenetik, Seaskako ikastolek ezin dutela erakunde publikoetatik dirurik jaso egoitzak finantzatzeko edo ordaintzeko. 1850. urtean egin zen Falloux legea, garaiko eskola katolikoen ondarea babesteko: Estatuak ez zuen ikastetxe pribatuaren eraikuntza ordainduko, eta ordainetan ondarearen jabetza Elizarena izango zen. 1994-95 ikasturtean, Seaskako ikastolak lege hori onartu zuten beraientzat, eta irakasleak Seaskaren babesean egotetik, Estatuaren esku egotera igaro ziren; ordainketak ere Estatuak egiten ditu ordutik, nahiz eta aipatu moduan, egoitzari dagozkionak ez. Ikastolen federazioko lehendakari Paxkal Indoren hitzetan, hartu beharreko erabakia izan zen, bestela ezinezkoa izango baitzen gastuei aurre egitea eta ikastolak desagertu egingo ziratekeen. Gastuei aurre egitea, hala ere, eguneroko borroka dute Iparraldeko ikastolek.

Xalbador, hiru euskarridun bide berritik

Bere proiektuan sakontzeko erabiliko du festako dirua Kanboko (Lapurdi) Xalbador Kolegioak. “Ikasle autonomoak, euskaldunak, kritikoak, autokritikoak eta herritarrak nahi ditugu ”, adierazi du bertako zuzendari Maite Andiazabalek. Hori lortzeko, gaika ematen den sistema klasikoa oztopo dela uste du: “Arazorik ez duten ikasleentzako egokitua dago, elitista da, eta %10a baztertzen du; Lanbide Heziketara bideratzen ditu horiek”.

Duela lau bat urte, gogoeta prozesua ireki zen Xalbadorren, eztabaidara guraso eta profesionalak batuz. Bordeleko ikastetxe bat hartu zuten eredu, hezkuntza tradizionaleko ordutegi itxia alboratu eta interdiziplinitatea lantzen duena. Aho batez onartu zuten hiru euskarri nagusiri heltzen dion bidea, nahiz eta Hezkuntza Nazionalak ematen duen programa ere jarraitzen duten. Batetik, Lankiak sortu dituzte, zeharkako gaitasunak modu interdiziplinarioan lantzeko: “Lankietan helburua da curriculumeko gaitasunak lantzea, horretarako irakasgaien artean koherentzia eta elkarlana garatuz. Egitura tradizionalak ez du errazten nahasketa hori eta Lankietan hori bultzatzen dugu”, dio Andiazabalek. Bestetik, IALA (Ikasgai Arteko Lan Astea) ekimena jarri dute martxan: urtean bitan, astebetez eskolako ohiko ordutegia eten eta gai jakin baten gainean egiten dute lan, taldeka eta diziplina ezberdinetatik –laguntzeko, gonbidatuak ekarri eta bisitak antolatzen dituzte, besteak beste–. Azkenik, tutoretzak egiten dituzte, adin ezberdineko hamabi ikaslez osatuta. Gogoeta egiteko eta eskolako lan eta gaiekin irakaslearen nahiz gainerako ikaskideen laguntza baliatzeko erabiltzen dituzte orduok.

Ikasleen parte-hartzea oinarri, ikasleek, hezitzaile nagusiak eta irakasleek osatutako Euskara Batzordea ere badu Kolegioak. “Euskaraz bizitzeko proiektuak bultzatzea da helburua, ikasleak protagonista bilakaraziz” argitu digu zuzendariak.

Anduezaren hitzetan, ikasle guztiek ez dute zertan goi mailako ikasketarik egin beharrik, “baina guztiek pentsatzeko autonomia lortzea eta adierazteko tresnak barneratzea, hori da ikastolaren xedea. Nahi dugu maila lor dezaten lizeo orokor bat edo profesional arloa egiteko. Hemendik irten osteko ikasketak egiazko hautua izan daitezen, eta ez besterik egin ezin dudalako aukeratutako zerbait”.

Alozen, euskalkia funtsezko

Garrantzitsua da txikitatik oinarri sendoak ezartzea, eta lan horretan 30 urtetik gora daramatza Alozeko (Zuberoa) ama eskolak, 2 eta 8 urte arteko umeekin. Bi ikastola baino ez daude Zuberoan, Sohütakoa da bestea, Maule ondoan. Bietan aritutakoa da Alozeko ikastolako zuzendari Solange Chimix; bere hitzetan, garrantzi handia ematen diote euskalkiari: “Euskara ez da eskolakoa soilik, beraz beharrezkoa da kalean erabiltzeko ere erakustea”. Horrek kezkatzen du Chimix: “Euskara ahultzen ari da, ikastolak lagundu dezake, baina ezin du dena egin. Erabili egin behar da ondoren”.

Zentzu horretan, ikastola indartzen ari dela ikustea ona dela gaineratu du zuzendariak: izan ere, 28 ikasle dituzte Alozen, baina bizpahiru urte barru 45 izatea espero dute. Herri Elkargoak eraikitako ikastola da bertakoa, baldintza onetan: haurtzaindegi publikoa dago alde batean, ikastola bestean. Irakasle bakarretik aurten bi izatera igaro dira eta epe laburrean aurrefabrikatutako eraikinak egin nahi dituzte, lehen eta bigarren maila eskaintzeko.

Ziburuk ikastola izango du irailean

Ziburun (Lapurdi) ez dago ikastolarik, baina irailetik aurrera izango dute, haurrak herrian bertan eta euskaraz hezi nahi dituen guraso talde baten ekimenari esker. Amaia Saez eta Laida Mujika dira gurasoetako bi: “Konturatu ginen, guraso batzuk prest zeudela beren haurra Ziburuko ikastola batean sartzeko, baina ez beste herri batera eramateko”. Alegia, bestela ikastolara joango ez liratekeen haurrak Seaskan matrikulatzea lortuko duela proiektuak. Eta ikastola bat, eskola bat baino gehiago dela aldarrikatu du Mujikak: “Herri batek behar du ikastola bat, euskararen aldeko dinamikak sortzeko, haurrak herrian bertan hezteko. Gainera, hori guztia gizarteratzeko lan ere egiten du ikastolak. Herriari ekarpen handia egiten dio, azken finean”. Diotenez, gurasoetako asko frantsesdunak dira, baina beren haurrek euskaraz ikastea nahi dute.

Lehenago ere saiakerak izan direla diote Saez eta Mujikak, baina guraso talde baten bultzada falta izan zela, oraingo honetan ez bezala. Zailtasunik handiena lekua lortzea izan da, baina lokala eta irakaslea lortuta, geroz eta haur gehiago batzeko beharra besterik ez dute. Interesa duzuenok idatzi ziburuko.ikastola@hotmail.fr helbidera.

10.000 euro ikasleko

Ikastola berriak sortzeko bakarrik ez, daudenak mantendu eta hobetzeko, beharrezkoa du Seaskak hilaren 13an egingo den Herri Urrats bezalako ekimenetan lortutako dirua. Eraikinen aferak gastu handiak sortzen dituela gogorarazi du Paxkal Indok, eraikin berri bat sortzeak ikasle bakoitzeko 10.000 euroko gastua ekartzen baitu.

Baina ez da eraikinena buruhauste bakarra. Frantziako legearen arabera, udalak behartuta daude ikasle bakoitzeko diru kopuru bat ematera, eskola publikoa zein pribatua izan. Barnealdeko ikastoletan ez da betetzen, lehendakariak dioenez: “Ortzaizeko ikastolak, adibidez, hamahiru herritako haurrak hartzen ditu eta ordaintzera derrigortua dagoen bakarra Ortzaize da”. Baina Ortzaizeko haurrak gutxiengo dira: ia ehun haurretatik, laurogei kanpokoak dira eta horrek diru galera handiak sortarazten dizkie. Seaskako lehendakariaren arabera, aspaldian lege hori aldatu nahian dabiltza, baina zenbait zinegotzi ezkertiarrek ez dute nahi. Kritikatu du hautetsi horiek borroka eremu publiko-pribatura eramaten dutela, Frantziak eskola bakarra eta publikoa behar duela argudiatuz. “Baina Iparraldean dugun arazoa da D eredua Seaskak baino ez duela eskaintzen”, azpimarratu digu Indok.

Euskara eskolan sartu dutelarik, orain berau zabaltzea eta gizarteratzea da helburua. “UNESCOk esaten du biztanleriaren %30ak hiztun izan behar duela hizkuntza bat berriz pixka bat pizteko, eta guk %10 euskaratzen ditugu, ez gara aski, Seaskak ezin du dena bakarrik egin. Guk lokomotorarena egiten badakigu, eta egingo dugu, baina ezin dugu tren osoa egin, besteek ere hasi beharko dute”, azaldu du zuzendariak. Hasiko ote diren galdetuta, hona bere gogoeta: “Ez gaitezen tronpatu, horretan hasten badira, gainontzean haur batzuk galtzen dituztelako da eta batzuk Seaskara joaten direlako. Baina euskararen afera da inportanteena, Seaska ez baitzen sortu Seaska defendatzeko, euskara salbatzeko baizik”.


Kamioikada bete txirrindulari, denboraldiari ekiteko prest

Aloña Mendiren Txirrindularitza sailak 21 ziklista izango ditu errepideetan hasi berri den denboraldian, hemezortzi mutiko eta hiru neska. Alebin, infantil, kadete eta gazte mailetan ibiliko dira. Lizarralde Kirolak, Ulma eta Sumofic etxeek babestuko dituzte taldeak. Gaztetxoenen kategorietan behintzat garaipen batzuk lortzeko itxaropena agertu zuten domekan egindako aurkezpenean.


Oiartzun Irratia: otsailak 12

Gaurko programazioa FM107an:

Egun guztian zehar: Musika.


Amets Txurrukak urtebeterako kontratua sinatu du Caja Rural taldearekin


Kirol pista berria jarri dute Terreron, eta Arbietoko futbol zelaian belarra aldatuko dute

Arbietoko futbol zelaian konponketa ugari egin dituzte eta belar artifizial berria jarriko dute. Terrero auzoan, aldiz, erabilera anitzeko kirol pista eraiki dute.

Aste honetan zabaldu dute kirol eremu berria. Terrero auzoan kokatu dute erabilera anitzeko kantxa. Itziar Biguri Ugarte alkateak Aiaraldea hedabideari adierazi dionez, udaberrian hasi ziren lanak: “Faseka joan gara egiten. Lehenbizi lurra jarri genuen, gero zorua margotu, eta azken aste honetan futbol ateak eta saskibaloirako kanastak”.

Urduñako Udalaren arabera, 24 orduz egongo da zabalik, “erabileraren arabera baloratuko dugu ordutegia murriztu edo ez”. Izan ere, eremua hesitu dute, eta badaezpadarako atea jarrita dago. “Momentuz irekita mantenduko dugu, baina itxi egingo dugu beharra ikusiz gero”, zehaztu du gobernuburuak.

Arbieto, eraberrituta

Bestalde, Arbietoko futbol zelaian moldaketa ugari egin dituzte. “Belar artifiziala aldatzen ari dira orain. Irailerako bukatuta egotea espero dugu”, erantsi du Biguri Ugartek.

Berez, puntako belar artifizial berria, Euskal Herrian bakarrik Lezaman eta Zubietan dago horrelako materiala. Guztira, 272.194,82 euro bideratuko dituzte horretara.

Lurrarena ez da, ordea, burututako atonketa bakarra: “Teilatua eta aldagelak ere konpondu ditugu”.


Larunbatean Ondarroan ospatuko den Argia Egunari buruz Mikel Asurmendirekin


Nafarroako Jauregiko fatxadatik ereinotz koroa kenduko du gobernuak

Memoria historikoaren legea betetzeko ezabatuko du ikur faxista, laureada.

Ana Ollok azaldu du "bakea, bizikidetza eta giza eskubideak sustatze bidean" Nafarroan dauden sinbolo frankisten zerrenda egiten ari direla.

Espazio publikoaren "demokratizazioa" da bilatzen dutena, era berean, azaldu duenez. "Berebiziko garrantzia" duela azpimarratu du, gobernua jada lanean ari dela jakinaraztearekin batera.


26.054 ikusle izan dira Donostiako Fantasiazko eta Beldurrezko Zinemaren 23. Astean


Nomeolvides elkarteak elikagai-bilketa berria egingo du gaur

Nomeolvides irabazi-asmorik gabeko elkartea elikagaien bilketa kanpaina berria egingo du gaur, martxoaren 19an. Bilketan jasoko dituzten elikagai guztiak egoera prekarioan Laudion bizi diren pertsonentzat bideratuko dituzte.

Nomeolvides irabazi-asmorik gabeko elkartea elikagaien bilketa kanpaina berria egingo du asteburu honetan, martxoaren 18 eta 19an, ostiral eta larunbatean, hurrenez hurren. Bilketan jasoko dituzten elikagai guztiak, egoera prekarioan Laudion bizi diren pertsonentzat bideratuta egongo dira esklusiboki.

Bilketa ordutegi komertzialean egingo da, hau da, goizeko 9:00etatik iluntzeko 21:00ak arte, Zumalakarregiko Berriak-en, suhiltzaile alboko Maxi Eroski-an eta Lamuza parke ondoko Eroski City-an. Establezimendu bakoitzaren sarreran identifikatutako kolaboratzaile bat egongo da, zein kanpainari buruzko informazioa eta Nomeolvides egiten duenari buruzko informazioa ematen arituko da. Hogei bat boluntarioen laguntza jasoko du elkarteak ekintza aurrera ateratzeko.

Oraingoan, jendeak funtsezko elikagaiak, esnea edo olioa diren bezala, uztea nabarmendu dute. Izan ere, eskaintza handiena duten bi elikagaietako batzuk dira. Hala ere, aurreko kasuetan bezala, umeentzako elikagaiak eta garbiketa pertsonaleko produktuak oso beharrezkoak direla adierazi dute. Eta horrez gain, freskoak ez diren ontziratutako produktuak jasotzen jarraituko dituzte arroza, pasta edo lekaleak diren bezalako oinarrizko elikagaiak osatzeko balio dutenak, besteak beste.

Kasu honetan, nobedade gisa daukate donazio ekonomikoak emateko aukera. Aipatutako donazioak, Maxi Eroski hipermerkatuko kutxetan egin ahalko dira zuzenean. Donazioetako diru kopurua boluntarioa izango da, hau da, bakoitzak nahi duen kopurua eman ahalko du eta jasotako diruarekin, Nomeolvides elkarteak errekurtsoak agortzen joaten zaien heinean berritzeko erabiliko dute.

Horrez gain, Apdema elkarteari eskerrak eman nahi izan dio bilketan emango duen laguntzagatik. Eta kolektiboak eta pertsonak gonbidatzen dituzte haien proiektuan parte hartzera.


Sortzaile berrien lanak bultzatzeko asmoarekin

Mikel Escobales aretxabaletarraren eta Arrasateko Alazne Zubizarretaren artelanak irailaren 8ra bitartean Donostiako Koldo Mitxelena Kulturunean daude ikusgai, Foru Aldundiak bultzatutako Artista Berrien Programaren baitan antolatutako erakusketan.

Otsailean egin zuen Gipuzkoako Foru Aldundiak Artista Berrien Programan parte hartzeko deialdia; helburua da lurraldeko artista gazteen lanak sustatzea. Halaxe adierazi zuen Kultura diputatu Maria Jesus Telleriak Artista Berrien Programako erakusketako aurkezpenean. "Hemengo talentua sustatzea da helburu nagusia, talentua baita kulturaren lehengaien artean nagusiena, eta horren gainean eraikitzen da gizartearen berrikuntza eta aurrerapena".

35 urtez azpiko hamasei lagun aurkeztu ziren eta horietatik zortzi aukeratu zituzten uztailaren 5a ezkero eta irailaren 8ra bitartean Donostiako Koldo Mitxelena Kulturunean ikusgai dagoen erakusketa kolektiboa osatzeko; horien artean daude Aretxabaletako Mikel Escobales eta Alazne Zubizarreta arrasatearra.

Askotariko diziplinatako lanak

Aldundiak dio zortzi artisten lana sakonean ikusteko aukera ematen duela bildumak. Askotariko proposamenak daude, formatuari, ideiei nahiz erabilitako teknikei dagokienez: margolanak, instalazioak, marrazkiak, argazkiak...

Leyre Goikoetxea eta Garazi Ansa dira erakusketako komisarioak, eta, Debagoieneko sortzaileei buruz galdetuta, zera dio Ansak: "Zubizarretak, batez ere, grabatuak eta eskuz zein ordenagailuz margotutako lanak ekarri ditu, eta baita zeramikazko eskultura gutxi batzuk ere. Escobalek, berriz, bereziki, instalazioak ditu. Metakrilatoarekin eta bestelako materialekin sortutako piezak dira; piezen kokapenarekin ere asko jokatzen du, ezohiko tokietan jarri ditu: lurrean edota sabaian. Ikusten denarekin eta ikusten ez denarekin jolasten du".

Laguntzarekin eskertuta

3.900 euroko saria jaso dute artistek, eta, horrez gainera, Donostian erakusteko aukera; Escobalek dio horrelako programak beharrezkoak direla euren lana ikusgarri bihurtzeko: "Atzerrian bizi izan naiz eta iruditzen zait Euskal Herrian diru laguntzak hobeto kudeatzen direla. Arazoa da, baina, mekanismo horrek eszena bat eraikitzeko joera duela, eta ez da ona hori".


2021ean zerga guztiak eta tasa gehienak ez ditu igoko Lezoko Udalak

Lezoko Udalak erabaki du 2021erako udal zerga guztietan eta tasa gehienetan igoerarik ez aplikatzea. COVID-19a herritarrengan izaten ari den ondorioak lausotzeko erabakia da, udaletik argitu dutenez: “Herritarren gaineko presio fiskala ahal den neurrian baretu nahi dugu”.

Udalak adierazi du 2021 urtean ere ez dela erabateko normaltasunik izango koronabirusagatik. Hori horrela, zerga guztiak eta tasa gehienak izozteko hautua egin du.

Beraz, tasetan bi aldaketa izango dira soilik: liburu batzuen prezioen eguneraketa egingo du udalak, eta Ingurumen Sailari loturiko tasa batzuek berrikusiko ditu.


Erraldoia egiteko epea, luzatua

Lanbide Heziketako zentroa irudikatuko duen erraldoi bat sortzeko lehiaketa antolatu du zentroak, eta proposamenak egiteko epea luzatu dute, maiatzaren 6ra arte. Pertsonaiaren marrazkiak, izena, istorioa eta ikastetxearekin daukan lotura zehaztea eskatu dute


U.morez Jardunaldiak, Subijana Etxean

Generoa bertsolaritzan, horixe izango da aurtengo Umorez ekimenaren gai nagusia. Ostegun honetan emango zaio hasiera, Carmen Larrañaga eta Ibon Arrizabalagaren hitzaldiekin. Datorren ostegunean berriz, Jokin Azpiazu eta Saioa Cabañasen hitzaldiak izango dira. Saioen ondoren, afaritan elkartzeko aukera izango da; hala egin nahi duenak, umorez@bertsozale.com helbidean eman beharko du izena.


Bertso afaria Kaialden, Iturriaga eta Elortzarekin

Urteko bigarren saio garratzitsua egingo du Mañontzi Bertso Eskolak larunbat honetan. Kaialde jatetxean izango eta bertso afaria egingo dute.

Puntako bi bertsolari izango dira bertan: Unai Iturriaga eta Igor Elortza durangarrak.

Mahaiaren bueltan bertsoak entzutera eseriko direnek menu oparoa izango dute. Honakoa izango da: urdaiazpikoa, onddo mousse-a zainzuriekin, porru eta ganba hostorea eta bakailua pil-pil erara Jabugo purearekin. Postre gisa tarta gaztatua izozkiarekin izango dute. Horrez gain, ogia, edaria eta kafea sartuta dago menuan. Hogei euroren truke eros daitezke sarrerak, kioskoan eta Taloka kafetegian.


Ruper Ordorika Bergaran [DOMEKA, 19:00]

Bergarako Zabalotegi aretoan joko du Ruper Ordorika musikari oñatiarrak domeka honetan, 19:00etatik aurrera. Joan gura dutenek 8 euro ordaindu beharko dute sarrera.

Ruper Ordorika bakarrik igoko da etzi Zabalotegiko oholtzara. Hala, bere jarraitzaileen aurrean lagunarteko emanaldia egingo du, eta disko zaharretako eta berriagoetako kantuak interpretatuko ditu, gitarra eskuetan izanik eta agertokiaren soiltasuna lagun duela.

Rockari lotutako musikari beteranoak emanaldi akustikoa eskainiko du, beraz, Bergaran domeka arratsaldean. Eta publikoarekiko gertutasun eta konplizitate giroan ez da falta izango musikaltasunik, ezta doinu aniztasunik ere.

Bakarka, iaztik

Izan ere, taldearekin ez dabilenean Bakarka emanaldia egiten aritzen da Ordorika eta azkenaldian halaxe dabil Euskal Herrian barrena.

Iaz apirilaren 7an hasi zen bakarkako kontzertu sorta eskaintzen. Debagoienari dagokionez, Aretxabaletako Zaraia aretoan egin zuen gisa horretako emanaldi bat. Iaz maiatzean izan zen eta bertaratu zirenek gustura jarraitu zituzten oñatiarraren gitarretik eta ahotsetik sortutako doinuak.

Abesti klasikoen eta berriagoen arteko nahasketa eginez, ordu eta erdiko saioa eman zuen orduan, eta domekan bide beretik arituko da euskal musikari handia.


Zapatuan Gorlako Iturria auzolanean konpontzera

Arrola elkarteak eta Antzuolako Udalak bultzatuta zapatuan, maiatzaren 9an, Gorlako iturria konponduko dute. Garai bateko ohiturak berreskuratuz auzolanean jardutea da asmoa.

Gorlako iturriaren azken egokitzea 1943an egin zuten. Orduan, iturrira jaisteko 50 harmaila ipini eta iturri inguruko aska, jarleku eta zorua egokitu zituzten. Mendiko iturria izan arren itxura dotorea eman zioten eta sasoi hartan asko erabiltzen zen. Azken urteotan, ordea, erabilera jaitsi egin da.

Erabilera bultzatu

Ekimen honekin nahi dute iturrirako bidea eta ingurua garbitzea, hartunea eta kutxatilak garbituz eta babestuz eta harmailak txukunduz, eta berriz ere erabilera bultzatzea.

Auzolanean parte hartu nahi dutenak plazan elkartuko dira zapatuan 09:00etan edo bestela iturri ingurura agertzeko aukera ere badago. Gainera, ohitura onak gordez hamaiketakoa egingo dute indarrak hartu eta lanean jarraitzeko.

Mugarrien ibilbidea

Bestalde, Antzuola ezagutzen ekimenarekin jarraituz, hurrengo domekan, maiatzaren 17an, mugarrien hirugarren ibilbidea egingo dute, Aizpurutxo eta Deskarga artekoa, hain zuzen ere. 09:00etan Sagastin irten eta Deskargara autoz joango dira.


Lau bonba-pakete atzeman dituzte Grezian, bat Sarkozyri zuzendua

-Mexikoko enbaxadara zuzendutako pakete batek eztanda egin du; emakume bat arin zaurituta dago.-Su Nukleoen Konspirazioa izeneko talde terroristako ustezko bi kide atxilotu dituzte.

Astelehen honetan Grezian atzeman dituzten lau bonba-paketeetako bat Nicolas Sarkozy Frantziako presidenteari zuzendua zegoen, eta beste hiruak Atenasen dauden Mexikoko, Belgikako eta Holandako enbaxadak zituzten helmuga, polizia-iturriek jakinarazi dutenez.

Mexikoko enbaxadara bidalitako bonba-paketeak mezularitza enpresako langile baten eskuetan egin du eztanda. Leherketaren ondorioz, emakumeak zauri arinak ditu.

Antena irrati-katearen arabera, "indar gutxiko" leherketa hori 12:40ean (10.40ean, Euskadin) izan da, Mexikoko enbaxadatik bi kilometrora.

Handik gutxira, bi bonba-pakete, bi errebolber eta balen aurkako txalekoak zeramatzaten bi gizon atxilotu ditu Poliziak; "Su Nukleoen Konspirazioa" izeneko talde terroristako ustezko kideak dira. 2007tik martxan dabil erakunde terrorista hori, Poliziak aditzera eman duenez.


Ikastaro eta tailer anitz asteotarako

Familia barruko emozioak edota autozaintza feminista ahotan hartuko dituzten saioak, argazkilaritzari lotutako, Kzguneko nahiz Sagarrondotik Sagardora zikloko ikastaroak izango ditugu hurrengo asteotan.

“Emozioak familian, helduen eta haurren emozioak”

Hitz Aho Udarregi Ikastolako guraso elkarteak antolaturiko saioa, martxoaren 17an, 17:00etan Udarregi Ikastolako eraikin gorrian. "Emozioak ezagutu, haurtzaroaren mundu emozionala ulertuz, haurrak emozioak nola bizitzen dituzten eta nola adierazten dituzten ulertzea ezinbestekoa da, ondoren gurasoak helduak garen heinean, haurraren bizipenak jaso eta bideratzen laguntzeko. Hitzaldian haurraren mundura gerturatzeko aukera izango dugu, eta guraso bezala hausnartuko dugu nola gerturatzen garen eta nola egin dezakegun gure burua ezagutuz haurrari erantzun egoki bat emateko".

Coral Herreraren tailerra

Martxoaren 8ko ekimenen testuinguruan, Jada maitasunagatik sufritzen ez duten emakumeak: autoestimua eta autozaintza feminista” tailerra antolatu du Udalak Coral Herrerarekin Potxoenean. Erdarazkoa izango den saiorako izen ematea doan, bideotatik egin ahalko da: parekidetasuna1@usurbil.eus/ 943 377 110.

Martxoaren 28an izango da tailerra, 9:00-14:00 artean. Baina goizeko saioa betetzen bada 15:00-20:00 artean bigarren bat egitea aurreikusten da.

"Maitasunak jada erasaten ez dituen emakumezkoak: autoestimu eta autozaintza feminista. Tailer honetan autoestimua, norbere buruaren ezagutza eta ahalduntze pertsonal zein kolektiboa landuko ditugu. Gure burua gehiago eta hobeto maitatzen ikasiko dugu, eta maitasunaz gozatu ahal izateko oinarriak zaintzen. Tresnak garatuko ditugu berdintasunezko bikote osasuntsuak sortzeko, tratu txar zein indarkeria orotik aske. Bakardadeaz, eta bizitzeko eta menpekotasun emozionalari aurre egiteko sare afektiboek duten garrantziaz ariko gara".

Ibai Arrietaren argazkilaritza ikastaroak

"Usurbilen barna" izeneko oinarrizko argazkilaritza digitalari lotutako bi ikastaro antolatu ditu:

-"Usurbilen barna" (I): martxoaren 17tik ekainaren 16ra, asteartero 19:00-20:30 artean Potxoenean. Helburuak: aukera manualak dituzten kameren oinarrizko funtzionamendua ikasi eta herrian barne argazkilaritzaz ikasi eta gozatu.

-"Usurbilen barna" (II): martxoaren 26tik ekainaren 18ra, ostegunero, 19:00-20:30 artean Potxoenean. Helburuak: ikastaroaren lehen zatian ikasitako kontzeptuetan sakondu eta barneratzea. Paisaia, erretratuak, kale argazkilaritza...

Talde mugatuak. 16 urtetik gorakoentzat. Prezioa: 90 euro.

Izen ematea: martxoaren 6a baino lehen, 635 701 473 (Ibai)/argazkikastaroa.usurbil@gmail.com

Sagarrondotik Sagardora ikastaro praktikoaren abiatzea

Otsailetik urrira luzatuko da Alkartasuna Kooperatibak, Sagarkik, Bizi Sagardoak eta Usurbilgo Udalak antolaturiko ikastaro praktikoa. Martxoko saioetan aldaketak izan dira. Hona hemen hitzorduon egutegi eguneratua:

-Martxoak 7: "Sagastien neguko kimaketa, gaixotasunak eta tratamenduak". Aitor Etxeandia.

-Martxoak 14: "Fruitu arbolen udaberriko edo zotzeko txertaketa". Josu Osa.

-Apirilak 25: "Ilargia eta egutegi biodinamikoa". Xabier Akizu.

-Maiatzak 9: "Garbitasuna sagardoaren kalitatearen lagun. Sagardoa egurrezko ontzietan. Sagardoaren historia bat, zer ikasteko?". Egoitz Zapiain eta Jakoba Errekondo.

-Ekainak 6: "Sagastien udako kimaketa, gaitzak eta izurriteak". Aitor Etxeandia.

-Uztailak 11: "Fruitu arbolen udako edo begiko txertaketa". Josu Osa.

-Irailak 5: "Sagarraren heldutasun analisiak. Etxean sagardoa egiteko hastapenak". Aitor Etxeandia eta Egoitz Zapiain.

-Irailak 19: "Etorkizuneko sagastiaren diseinua; biltzeko makinaria, barietatea, mentu-oinak, sagastien formatoak". Aitor Etxeandia.

-Urriak 17: "Sagargintza eta sagardogintza ekologikoa. Betebehar tekniko-administratiboak". Enrique Dapena. Eneek.

Oharrak:

-Kimaketa praktikak bertako sagastietan egingo dira.

-Ikastaroen egunak aldatuak izan daitezke, eguraldia edo irakaslearen eskakizunagatik.

-Lehen saioan izan ezik, gainerakoak 9:00-13:00 artean.

Ikastaro osoaren prezioa: 99 euro (Alkartasuna Kooperatibako bazkideek doan). Egun solteetan izena eman daiteke.

Izen ematea:

943 361 114

alkartasuna@usurbil.com

alkartasuna.eus

KzGunera datozen ikastaroak

16:00-20:00 artean zabalduko dute hilabete osoan KzGunea. Hemen bertara datozen ikastaroen berri:

-Martxoak 2-12,16:00-18:00 "Google Aplikazioak zure Smartphonean".

-Martxoak 13-16, 16:00-18:00 "Google Argazkiak. Antolatu hodeian zure argazki guztiak".

-Martxoak 17-30, 16:00-18:00 "Eman lehenengo pausoak argazki ukituan GIMPekin".

-Martxoak 26-27, 18:00-20:00 "Online izapideak Osakidetzarekin".

-Martxoak 30-31, 18:00-20:00 "Instagram. Partekatu zure argazki eta bideo onenak".

Informazio gehiago: Kale Nagusia, 37/943 023 684/ tutor.usurbil@kzgunea.net

Kantu Taldearen ikastaroa

Gogoan izan, astelehenero biltzen dira kantu zaleak, 18:00-19:00 artean Agerialdeko musika gelan. Hilabeteko azken larunbatetan atera ohi dira plazara, kantura. Martxoan, hilaren 28an, 12:30-14:00 artean, Mikel Laboa plazatik abiatuta.


Ekoizleen etekina laguntzetan dagoela salatu du Tinieblas Gonzalezek

Horren hitzetan, irabaziak ez datoz lanak leihatilan lortutako etekinetatik, diru-laguntzetatik baizik. Bere lehen film luzea baimenik gabe estreinatu zutela salatu du. 92 euro bildu zituen.

Tinieblas Gonzalez zuzendariak salatu du maila apaleko proiektuak garatzen dituzten Espainiako produkzio-etxeen etekinak ez datozela filmak leihatilan lortzen duen dirutik, lanak jasotzen dituen diru-laguntza publikoetatik baizik.

'Alma sin dueño' bere lehen film luzearekin gertatutakoa eta 'zinemaren industrian gertatzen dena'' salatzeko komunikabideen aurrean agerraldia egin 'du Gonzalezek Bilbon.

Zuzendariak salatu du bere lehen film luzea baimenik gabe estreinatu zutela joan den urteko abenduan, Madrilen. Pelikulak 92 euro bildu zituen leihatilan, produkzio-etxeak Kultura Ministerioari igorritako datuen arabera.

"Bildutako diru-kopurua 92 eurokoa izan baldin bazen, nondik irteten da bost zinema-areto eta luxuzko hainbat auto mantentzeko dirua? '', galdetu dio bere buruari zuzendariak.

'Por un infante difunto' eta 'The Raven Nevermore' film labur arrakastatsuen egileak badu erantzuna: ''ekoizleen etekina diru-laguntzetatik dator''.

Lanaren estreinaldia justikatzea nahikoa dute diru-laguntzak kobratzeko, zuzendariak azaldu duenez. ''Askotan promoziorik gabe egiten da estreinaldia, publikoa konturatu gabe, eta ez zaie leihatilan gutxieneko diru sarrera bat eskatzen'', gaineratu du Gonzalezek.

Horrek azaltzen du, zuzendariaren esanetan, Espainian urtean 180 film ekoiztea, nahiz eta % 3k bakarrik lortu etekinak leihatilan.

Jarrera honek ondorio nabarmenak ditu filmeen kalitatean, Tinieblasen ustez, eta horrek azaltzen du Espainiako zinemak bizi duen egoera. ''Bukaerako produktua gutxi inporta zaie, eurek dagoeneko lortu baitute etekina'', esan du.

Ez du sinesten Kultura Ministerioa jarrera honen jakitun ez denik, eta publikoari film espainiarrak ikusteko ez ordaintzea aholkatu dio.

''Espainiako zineman, lurperatuta''Zuzendarik esan du jakin badakiela adierazpen hauen ondorioz Espainiako industriarentzat ''lurpean'' egongo dela, baina azaldu du ''galtzeko ezer'' ez duelako egin duela orain salaketa. Orain arte, zinema arloko kideetako inork egoera salatu ez izena ere kritikatu du.

Publizitatean eta enkarguan jasotzen dituen bideoetan egiten du egun lan Tinieblas Gonzalezek, eta etorkizunean Los Angelesera alde egiteko asmoa omen du.


'Asalto al tren Pelham' filma, gaur gauean, ETB2n

'Asalto al tren Pelham' lana otsailaren 10ean izango da ikusgai ETB2n. Tony Scottek zuzendutako akziozko thriller honetan, Denzel Washington eta John Travolta dira pertsonaia nagusiak.

Euskal Telebistaren bigarren kateak Asalto al tren Pelham 123 (The Taking of Pelham 123, 2009) filma eskainiko du gaur, otsailak 10. Akziozko thriller hau Tony Scottek zuzendu zuen, eta, besteak beste, Denzel Wahington eta John Travolta ageri dira bertan aktoreen zerrendan.

Film honek Walter Garbelen (Denzel Washington), metroko begirale arrunt baten, bizipenak kontatzen ditu. Laneko arratsalde arrunt bat izan beharko lukeenak ezusteko norabidea hartuko du Ryden (John Travolta) buru duen banda armatu batek berak zaintzen zuen bagoia hartzen duenean. Lau gizoneko talde horrek bagoia lehertzeko mehatxua egingo du, ordubetean eskatutako dirutza ematen ez badiete.

Ez galdu Asalto al tren Pelham 123 filma, larunbat honetan, 22:00etan, ETB2n.


Ereñotzu bigarren fasean ariko da

Ereñotzuk paper bikaina egin du lehen fasean eta bigarrenera sailkatzea lortu du. Bere bi saioetan Erniarraitz 2 eta Txingudi 1 taldeei 15-9 eta 18-6 irabazi zien eta hauek 12na berdindu zuten beraien arteko azken saioan.


Aspaldiko lehia berriro martxan

Igande honetan hasi eta ekainaren 21a bitartean, igande goizero Andoaingo kontsejupean, Andoaingo pilota eskolako pilotariek Kontsejupeko txapelketa jokatuko dute.

Urteak eta hamarkadak pasa dira txapelketa hau jokatu ez denetik eta Andoaingo pilota eskolak eta Udalak elkarlanean antolatutako ekimen honen bidez kontsejupeko pilota jokoa berreskuratu nahi da. Izan ere tamalez, kontsejupeko pilota arrazoi ezberdinen ondorioz galtzen ari da, eta txapelketa hau eginda pilota eskolak eta Udalak, berriro ere kontsejupeko giroa berreskuratu nahi dute.

Txapelketako partidak igande goizetan izango dira, goizeko 11etatik aurrera eta bertan benjamin mailatik hasi eta nagusi maila bitarteko 4 partida jokatuko dira astero.

Lerro hauen bidez, herritar guztiak gonbidatzen dituzte igande goizetan txapelketako partidak ikustera.


Baimenik gabe Azpikolan lanean

2011.X.27. zpikolako harrobiaren sarbidean baimenik gabe lanean ari ziren gaur goizean. Ana Carrere Andoaingo alkatea bi udaltzainen laguntzarekin bertaratu da Azpikolako sarbidera eta lanean aritzeko baimenik ez dutela ohartarazi die lanean ari zirenei. Udaltzaingoak orain txostena idatziko du eta enpresa eraikitzailearen aurkako espedientea aurkeztuko dute.

Enpresako langileek ateratako harriak bide bazterrean utzi ondoren lana eten egin dute.


Vuelta: 46 km-ko erlojupekoak ekarriko duenaren zain

Hala daude Espainiako Vueltan dabiltzan txirrindulariak. Etapa menditsuen ondotik atzo hartutako atsedena gogoz hartu zuten guztiek, eta gaur Peñafielen jokatuko den 46 km-ko erlojupekoa prestatzen aritu ziren guztiak. Katushako Joaquim "Purito" Rodriguez liderraren eta bere jarraitzaileen artean oso distantzia gutxi dago eta gaurko erlojupekoan distantzia hori apurtzen saiatuko dira guztiak. Liderrak 33 segundo ateratzen dizkio Nibaliri eta 53 segundo Ezequiel Mosquerari. Eta hiruren artean italiarra da faboritoa. Horretaz gain, atzean dagoen Frank Schleck zertarako gai den ikusi beharko da. Sakandarrei dagokionez Imanol Erbiti 85.a da, 2:03:26ra; Gorka Verdugo 92.a da, 2:09:07ra; eta Pablo Urtasun 111.a, 2:38:53ra. Emozioz betetako beste etapa izanen da, zalantzarik gabe. Ea zer moduz erantzuten duten gureek.


'Eltziari eragiten' jardunaldietan, elkar elikatzen

Espazio publikoen kudeaketarako formula berriak jaso zituzten atzo, egubakoitza, Eltziako Topagunean bildu ziren herritarrek 'Eltziari eragiten' jardunaldietan. Getxoko Bentaranoa, Iruñeko Plazara eta Madrilgo Arganzuela auzoko Eva egitasmoko ordezkariek euren bizipenen berri eman ondoren, etxekoek, Eltziakoek, orain arte egindako ibilbidea azaldu zien bertaratutakoei.

Atzo arratsaldeko saioan Topagunea lepo bete zen, eta gonbidatuen bizipenak adi jaso zituzten bertan bildutakoek. Egitasmo bakoitzeko ordezkariak ordu laurden izan zuen euren ibilbidea marrazteko –egitasmoaren ezaugarriak, funtzionamendua, eta izan edo dituzten trabak eta zailtasunak–, eta ondoren, taldeka bildu ziren entzundakoak aztertu eta eztabaidatzeko.

Eltzia Eguna, gaur, zapatua

11:00etatik 13:30era Eltzekideek, Topagunearen espazioaren erabileraren ideazioa –hausnarketa eta diseinua– egingo dute, eta era berean, interesa duten guztientzako Eltzia ezagutzen bisita gidatua egingo dute 11:00etatik 12:00etara.

Jardunaldia borobiltzeko, bazkaria egingo dute Topagunean, eta ondoren, bertsolariak eta Herrixa Dantzan saioa izango da, 17:00etan hasita.


Durandog elkartea: "Durangoko areto eta eskoletan berbaldiak eman gura ditugu"

Duela hiru urtera arte, txakurrak ez zituen ikusi ere egin nahi Antonio Marquezek (Durango, 1967), baina bat etxera eraman, eta bizitza aldatu zaio. Natalia Zuazuak (Durango, 1986) ere lehenengo txakurra du, eta jasotzen duen maitasunaz liluratuta dago. Durandog elkarteko kideak dira, eta euren asmoen berri eman dute.

Abandonatutako txakurrei laguntzeko deia egiten zabiltzate, batez ere sare sozialetan.

Natalia Zuazua: Zonaldean abandonatuta agertzen diren txakurrak hartu, edota adoptatzeko proiektua da. Gure taldean etengabe irten dira horrelako kasuak. Bestalde, Izurtzan txakur bat erreskatatu genuen. Bikote nagusi batek urte luzez lotuta eduki zuen txakurra, eta ez ziren zaintzeko gai. Euregaz berba egin ostean, txakurra eman ziguten, eta Bartzelonan topatu genion etxea.

Antonio Marquez: Bestalde, txakurren jabeei laguntzeko egitasmo bat ere badugu. Krisiagaz, jende askok ezin dio txakurrari jatekoa edota botika eman. Jende nagusi batek ezin ditu atera txakurrak kalera...

Eta herritarren hezkuntzan ere murgildu gura duzue, ezta?

N.Z. : Hezkuntzan lan egin gura dugu, aberea ez delako jostailua. Herritarrei, txakurra eduki ala ez, txakur bat edukitzea zer den azaldu nahi diegu, eta elkarrekin zelan bizi ere bai. Durangoko areto eta eskoletan berbaldiak ematea proposatu dugu udalean. Batzuek arbuioa diete txakurrei, beste batzuek beldurra... Kasu gehienetan, ezjakintasunaren ondorioz. Gizarte orekatu bat lortzea da gure helburua.

Gizarte orekatu bat?

A. M.: Gauza normala bihurtu beharko litzateke taberna kanpoan edo barruan lasai egotea, alboan txakurra dugula. Bestalde, txakurra kontrolatzen jakin behar dugu, ez dugu inor molestatzerik nahi. Txakurren kaken arazoa ere konpontzea nahi dugu. Ni ere sutan jartzen naiz berdegunera joan, eta kakak zapaltzen ditudanean.

Txakurrak solte ibiltzeko guneetarako akordioa lortu zenuten udalagaz. Zelan dago gaia?

N.Z. : Ezer ez edukitzetik hamazazpi gune edukitzera pasatu gara, eta oso harro gaude. Baina guneak izendatzeko kartelak hirutan baino ez daude, eta jendeak ez daki zein den gunea eta zein ez. Gainera, hiru guneak herri kanpoaldean daude. Guztia geratuta dago, eta pena ematen dit. Gauza bat egingo duzula esaten badidazu, egizu. Guneak egokitzea falta da, eta Astolako 24 orduko gunean belarra moztu barik dago uda osoan.

A. M.: Elkarretaratzeak egiten hasi ginenean, politikariekin hartu-emana nahiko hotza zen. Baina, Durangoko txakur bik iltzez betetako saltxitxak jan zituztela estatu mailako albiste bihurtu zenean, gauzak aldatu egin ziren. Tristea da, baina ondo etorri zitzaigun erasoa; ondorioz, egileak geu izan ginela ere entzun behar izan genuen!

Eraso gehiago egon al da azken boladan?

A. M.: Ez. Badirudi egilea apur bat beldurtu dela. Oso estresagarria izan zen egoera hura. Amyk bi jan zituen bakarrik, baina, badakizu zelako kaltea izan zuen Partxek, hamasei iltze janda?

N.Z. : Abere bati min egiteko kapaz den batek, pertsona bati ere egin diezaiokeela uste dut.

Txakurrentzako hilerri bat sortzeko asmoa duzue. Zelan dago proiektua?

A.M.: Garaiko partikular batek lursail bat eskaini digu, baina proiektu hori egin aurretik, beste lehentasun batzuk ditugu: bazkideak lortu, dirua lortu...

Hilerria, zergatik?

A. M.: Jende batek, txakurra hil ostean ere, beragaz egoteko beharrizana dauka. Hortik dator hilerriaren inguruko EL Ultimo Paseo proiektua. Gainera, agur hotz bat barik, txakurrei heriotza duina ematearen aldekoak gara. Txakurrak injekzioa sartuta hiltzearen kontrakoak gara, itsu edo zahar egon arren ere.

N.Z. : Jakitun gara aberea daukagula etxean, baina asko jasotzen dugu eurengandik, eta hori dena bueltatzeko beharra sentitzen dugu. .

Zer ematen dizue, bada?

A. M.: Txakurra beti dago pozik, eta egun txarra baduzu, zugana etorri, eta animatu egiten zaitu. Dena da maitasuna, dena da positiboa.

N.Z. : Txakurrak ez dauka pertsonok daukagun gorrotoa, horixe da duen onena. Haserre edo errieta egiten badiozu ere, laster etorriko da zugana, miazkatzera. Asteburuan gurasoekin uzten badut ere, astelehenean lehengo pertsona bera naiz berarentzat. Guztia ematen dizu, eta oso polita da.


Iñaki Moscoso: "Laudion lotan zegoen irudimena esnatzen ari da"

MadeInLaudio Laudioko herriko jaietarako pentsatutako ekimena da, jada herrian mitikoa den Pirulo Txou musika ikuskizunaren egileek bultzatutako proiektu berria. Jaietan herritarren parte-hartzea areagotu dadin pentsatua, 12 kolektibo eta 60 pertsonen ikus entzunezko lanak bilduko ditu hurrengo abuztuaren 25an, Berakatz Egunean. Iñaki Moscosok, MadeInLaudioren antolatzaileetako batek, ekimenaren nondik norakoak azaldu dizkigu.

Noiz, nola eta nolatan jarri zenuten abian ekimen hau?Pirulo Txou bi urtero egiten dugu. Pena bat zen berakatz egun politeta herrikoieko gau magiko hori galtzea. Gainera azken urtean bideo etaantzerki kolaborazio ugari eta interesgarri asko izan ditugu. Bere guneamerezi zuten.Gainera interesgarria zen laudioar urduri guztiak elkartzea.60 pertsona eta 12 kolektibo inguru. Nolako lanak jasodituzue? Berakatz egunean ikusi ahal izango dugunikuskizunaren aurrerapenik eskaintzerik bai?Umorea eta Laudio dira ardatz nagusiak. Denetarik egongo da. Ondojarraitzeko begi-belarri-burua (3b) ondo zabaldu egin behar dira.Hasta aqui podemos leer...Madeinlaudio Laudiotarrek egina egonda ere, jaso alduzue herritik kanpoko lanik?Bai. Baldintzak ziren, Laudioarrek eginak edota Laudiori buruz izatea.Azkenean bideo kanpotar bakarra egongo da, baina nahiko urrunetikdatorrena. Eta laudioar batzuk kanpora joan dira beraien bideoakgrabatzera.Orokorrean, nolakoa iruditu zaizue herritarrek zuendeialdiari emandakao erantzuna?Lehenengo urtea izateko pentsatzen genuena baino hobea.Laudion lotan zegoen irudimena esnatzen ari da. Al loro...Hirurogei lan baino gehiago izanda, nola moldatukozarete bideo, antzerki eta gainontzeko guztiak aurkezteko?Hainbeste biodibertsitate egonez erraza izango da. Hori espero dugu.Irrati bezalako aurkezpena egingo dugu. Protagonistak lanak izan behardira.Hurrengo abuztuaren 25an MadeInLaudioko lehenegoedizoari bukaera emango zaio. Bigarren ediziorik antolatzekoasmorik al daukazue? Jarraipenik izango al du proiektu honekdatozen urtetako jaietan?Poliki-poliki...Lehenengo edizio hau burutu eta gero bilduko gara guztiak (partaide etaantolatzaileak) eta erabakiko dugu zer eta nola egingo dugun hurrengourteetan.Informazio gehiago: madeinlaudio.blogspot.com


Jonan Fernandezek bilerak hasiko ditu alderdiekin aste honetan

Jaurlaritzako Bake eta Elkarbizitza arduradunak zuhurtziaz jokatu nahi du bilera horietan, eta, ondorioz, ez du topaketen datarik ezta ordenarik eman.

Jonan Fernandez Eusko Jaurlaritzako Bake eta Elkarbizitza Idazkaritzako arduradunak bilera sorta hasiko du aste honetan Legebiltzarrean ordezkatuta dauden alderdi politikoekin. Fernandezen helburua, bere lanaren ardatz nagusien berri ematea da.

Jaurlaritzaren arabera, Fernandez EAJ, EH Bildu, PSE-EE, PP eta UPyD alderdiekin bilduko da.

Bakegintza eta Elkarbizitza arduradunak zuhurtziaz jokatu nahi du bilera horietan, eta, ondorioz, ez du topaketen datarik ezta ordenarik eman.

Fernandezentzat alderdi politikoekin izango duen lehen kontaktua izango da, eta asmoa Euskadiren egoeraz hitz egitea eta Idazkaritzako lanaren ardatz nagusien berri ematea izango da.


Hondakinek, atzera, giroa gaiztotu egin dute Azkoitian

Larke 360 enpresa pribatuak Azkarate gainerako duen proiektuak eztabaida latza eragin du Azkoitian. Partehartze prozesua agindu du Javier Zubizarreta alkateak baina plataformak ez dira fio.

Ez da giro Azkoitian. Larke 360 enpresa pribatuak Azkarate gainean hondakinak bildu eta sailkatzeko gune bat egiteko duen proiektuak erabat asaldatu eta txartu du giroa. Hilaren hasieran izan zuten herrian, prentsa bidez, asmo honen berri. Alarma egoerapean, sutan jarri ziren sare sozialak eta Maxixatzen herri aldizkariko eztabaidaguneak; gauero, eltzeak jotzen hasi ziren balkoietatik eta bat ez baizik bi plataforma sortu dira. "Azkarate Garbi" herritarren plataforma herrian eta Madariaga (Madarixe) auzoko baserritarrena.

Izendapenetik bertatik dago desadostasuna. Udaletik diote eraikuntzako hondakinak birziklatzeko planta dela Azkaraten egingo litzatekeena: Baloriazio planta dela eta soilik eraikuntzako eta eraispenetako hondakin ez arriskutsuak iritsiko liratekeela bertara. "Bailaran behar handia dute igeltseroek edota eraikitzaileek", esan du Javier Zubizarreta alkateak eta "horrelako guneak pentsatu zirela hondakindegi ez legezkoak sahiesteko". "Niri", zehaztu du, "gustatzen zait proiektu hau. Birziklatu egingo delako".

Jaurlaritzak Larke 360 S.L.ri emana dio jada proiektua zabaltzeko behar lukeen ingurumen baimena eta bertan jasotzen da urtean ia 200.000 tona jasoko lituzkeela: eraikuntzatik etorritako egur, harri, adreilu edota hormigoia baina bat ere isolagarriak eta metalak. Eta baita ere, herrietako gaikako bilketatik asotako edukiontzi, plastiko edo ehunak. Hori argudiatuta diote plataformetatik Azkaratekoa "zabortegia" litzatekeela, txostenek onartzen dutela material arriskutsuak ere jasoko direla, kutsadura izango dela. "Baimena badute, gainera", zehaztu du Patxi Gorosabel Mokoroa baserritik, baita ere, lixibiatuak errekara botatzeko".

Herrian sortu den egonezaren ondoren Udalak eten egin du arau subsidiarioen aldaketa prozesua eta partehartze prozesu bat agindu du. "Adostasunik ez badago", dio Zubizarretak, "ez da proiektua gauzatuko". "Eta adostasunak esan nahi du", hitz eman du, "ahobatekotasuna".

"Azkarate Garbi" plataformak proposamenari zuhurtziaz erantzun dio. Rosario Lasak azaldu du elkarrizketa dela bidea eta horregaitik erabaki dutela lapiko jotzea ostegunetara mugatzea. "Baina ez gara fio", ohartarazi dute, "esperientziak erakusten digutelako horrelakoak herriaren haserrea isilarazteko baliatu dituztela, gero, ixil-ixilik, nahi dutena egiteko". Azkarate gaineko proiektuak azkoitiarrengan eragin duen haserrealdi handiaren arrazoiak azaldu ditu Lasak, hemen azpiko audioan.

Alkateak, aldiz, azpimarratu nahi izan du inportantea dela herritarrek informazio osoa edukitzea eta asmo hori duela partehartze prozesuak. "Gero eman dezatela nahi duten iritzia" . Eskatu du inork "ez dezala erabili eztabaida herrian berriz zatiketa sortzeko" eta lasaitasunerako deia egin die azkoitiarrei.


Krisiari buruz hausnartuko dute etzi Oiartzunen

Oiartzun Azmarrin taldeak antolatuta, krisiari buruzko solasaldia izango da asteazkenean herrian. Antolatu nahi dituzten hausnarketarako topaketen lehena izango da.

19:30ean jarri dute hitzordua, Manuel Lekuona Bibliotekan, Krisia: kasualitatea? izenburupean. La Doctrina del Shock dokumentalaren laburpena emango dute, eta gero Xabi Anza eta Manu Robles Arangiz fundazioko kideek azalpenak emango dituzte. Ondoren, solasaldi irekia izango da. Honako galderen gainean egingo dute dute hausnarketa: Nola iritsi gara egungo egoerara? Nork eragin du? Kapitalismoaren bilakaeraren errepasoa egingo dute.

Herritarrei animatzeko deia egin diete.


Gipuzkoako Batel Txapelketaren 6. saioa Pasai Doni

Gipuzkoako Batel Txapelketaren 6. saioa Pasai Donibane


Hego Euskal Herrian egunean hamabost emakumek salatzen dituzte tratu txarrak

Genero indarkeria «egitura arazo nagusi» bihurtu dela salatuko dute gaur Emakumeen Aurkako Indarkeriaren Kontrako Nazioarteko Egunean. Giza eskubideen zapalketa ezkutukoena dela esan du AIk. Hego Euskal Herrian biktimak babesteko 1.646 agindu eman dituzte.

Edurne Elizondo

Gaur hamabost. Bihar beste hamabost. Etzi hamabost gehiago. Egunean hamabost emakumek aurkeztu dute salaketa beren kontrako indarkeriagatik Euskal Herrian, azken hamabi hilabeteotan. Asteon bertan, emaztea eta semeak erretzen saiatu da ustez gizon bat Lizarran (Nafarroa). Etxean itxi zuen familia, eta eraikina gasolinarekin busti. Sua piztu aurretik atxilotu zuten. Gasteizen, berriz, 22 urteko gizon bat atxilotu dute ustez neska-laguna bortxatzen saiatzeagatik. Hainbat ordu lehenago, atari bat garbitzen lanean ari zen beste emakume bati egin zion eraso gizon berak, ustez.

Emakumeen Kontrako Indarkeriaren Aurkako Nazioarteko Eguna da gaur. Eusko Jaurlaritzako Justizia Sailburu Joseba Azkarragak onartu du datuek itxaropenerako tarte txikia uzten dutela. Eta etsipen bera agertu du Nafarroako Emakumearen Institutuko zuzendari Teresa Aranazek. Joan den urteko ekainaz geroztik, eta urriaren 31a bitarte, 869 salaketa jarri dituzte Araban, haietako 807 Gasteizen; Gipuzkoan 1.384 egon dira denbora tarte berean (Donostian jarri dituzte haietako 800); Bizkaian, 2.878koa da salaketa kopurua eta 1.573 dira Bilbokoak. Nafarroan, urtea hasi zenetik, 702 salaketa aurkeztu dituzte, gehienak Iruñerrian, 462 alegia.

Tratu txar fisikoak jasan dituzte emakumeok, batez ere. Bizkaian, Araban eta Gipuzkoan, salaketen % 34 dira lesioengatik, eta % 8,3 tratu txar psikikoengatik. % 1, berriz, sexu askatasunaren kontrako erasoengatik jarri dituzte. Nafarroan, halaber, indarkeria fisikoak eragin ditu salaketa gehienak, % 47; kasuen % 13tan tratu txar fisikoak eta psikikoak nahasten dira, eta % 9,5etan tratu txar psikikoak dira. Sexu erasoak, berriz, ia % 6ra ailegatzen dira. Egoera hori kontuan hartuta, 1.646 emakumek dute egun Hego Euskal Herrian epaileek sinatutako babes aginduren bat.

Delitu horien biktima izan direnen artean, gaztetasuna azpimarratu du Azkarragak. Bizkaian, Araban eta Gipuzkoan 26 eta 45 artekoak dira tratu txarrak jasan dituzten gehienak. Nafarroan, berriz, 25-29 adin tarteko emakumeak dira salaketen gehiengoa jarri dutenak. Datu hori nabarmendu du Nafarroako Gobernuko Barne kontseilari Javier Caballerok.

EMAKUMEEN ALDEKO NEURRIAK. Datuak mahai gainean, argi eta garbi erran du Azkarragak: «Emakumeen kontrako indarkeria egiturazko arazo nagusi bilakatu da gure gizartean». Hori dela eta, «gogoeta sakona egitea» eskatu du, «emakumeen eta gizonen rolek behar dituzten aldaketak izan ditzaten, berdintasuneranzko bidean».

Bere sailetik hainbat neurri iragarri ditu Azkarragak. Batetik, ezagutarazi du Eusko Jaurlaritza aztertzen ari dela bere burua kaltetu gisa aurkezteko aukera emakume bat hil edo larri zauritzen dutenean. «Neurri hori bideragarria ote den aztertzen ari gara. Erakunde guztiok nahiago genuke halakorik egin behar ez izatea, emakumeak babesteko neurrien porrota onartzea litzatekeelako, baina gauzak dauden bezala, baliteke ondorio positiboa eragitea auzibidean bertan, bai eta biktimaren senitartekoentzako laguntzan ere».

Bestetik, Justizia sailburuak aurreratu du laster hitzarmen berria sinatuko dutela Abokatuen Euskal Kontseiluarekin, epaitegian edo poliziaren etxean salaketa jarri aurretik emakumeek laguntza eta aholku zehatza jaso dezaten. Zerbitzu hori eskaini ahal izateko diruz lagunduko du Euskal Jaurlaritzak abokatuen erakundea.

Nafarroan, emakumeak babesteko neurrietan jarri dute indarra agintariek gaurko Emakumeen Kontrako Indarkeriaren Aurkako Nazioarteko Egunaren harira. Neurri horien artean, Gobernuak azken aldian gehien nabarmendu duena ekarri du gogora Miguel Sanz presidenteak, emakumeei bizkartzaina jartzeko aukerarena alegia. Zerbitzu hori jada martxan da, Sanzek erran duenez. Segurtasun arrazoiengatik, ez du zehaztu zenbat emakumek duten bizkartzaina, baina aipatu du 300.000 euroko aurrekontua onartu duela jada Gobernuak zeregin horretarako.

Nafarroan 145 emakumek dute babesteko agindua. Haietako 25 Foruzaingoak duen alarma sistemarekin lotuta daude zuzenean. Sistema horri esker, sakelako telefonoaren edo GPSaren bidez harreman zuzena dute mehatxatutako emakumeek Foruzaingoaren egoitza nagusiarekin. Botoi bat sakatzea nahikoa da polizia etxean alarma pizteko.

Hori gertatzen denean, emakumeari eta erasotzaileari buruzko informazio guztia agertzen da foruzainen ordenagailuetan. Modu automatikoan, hurbilen dagoen polizia taldea joaten da emakumea babestera. Bere kabuz ezin badu erran non dagoen, GPSaren bidez jakin dezakete toki zehatza foruzainek.

LEGEBILTZARRAREN ADIERAZPENA. Nafarroako Parlamentuak astelehenean onartu zuen emakumeen kontrako indarkeriaren aurkako adierazpena, eta, atzo, Eusko Legebiltzarrak egin zuen gauza bera.

Izaskun Bilbao Legebiltzarreko lehendakariak irakurri zuen agiria, osoko bileraren hasieran. Bilbaok beren kontrako indarkeriagatik euren herrietatik alde egin behar izan duten emakumeek asilo eskubidea badutela nabarmendu du Bilbaok. Espainiako Gobernuak Europako arauetara moldatu beharko du eskubide horri buruzko legea laster, eta genero arrazoiak kontuan hartzeko eskatu dio Legebiltzarrak.


Astelehenerako libre behar du Luzuriagako aparkalekuak

Astelehenean hasiko dira feriak muntatzen.

Antxon sanfermin usaina dago. Atzerako kontaketa hasia da, eta prestaketa lanak martxan dira. Astelehenean hasiko dira feriak muntatzen, eta horregatik hain zuzen, udalak ohartarazi du Luzuriagako aparkalekua astelehenerako libratu behar dela. Uztailaren 3ko 08:00etatik uztailaren 12ra bitartean ezingo da bertan aparkatu.

Kenduko dituzten aparkalekuan konpentsatzeko, Luzuriaga inguruko eremuan eta Usozko zelain pistan aparkatzeko aukera egongo da, eta horrez gain, Luzuriagan bertan feriarik gabekoe remua bertakoentzako aparkalekua egokituko dutela iragarri du udalak.

Eragozpenak barkatzeko, eta informazio gehiago behar izanez gero Udaltzaingora deitzeko eskatu du udalak (943 00 43 00 telefono zenbakira).


Bertso idatzien lehiaketako hainbat sari Durangaldera

Gernikan jokatu zuten Bertso idatzien txapelketaren finala.

Durangaldeko hainbat bertsolari gazte saritu dituzte Bertso Idatzien Bizkaiko Eskolarteko txapelketan. Gernikako Seber Altube ikastolan izan zen txapelketaren finala, joan zen barikuan, eta 144 entzuleren aurrean jardun zuten bertsolariek. Sei izan ziren eskualdeko sarituak: Abadiñoko Aitor Bizkarra, Itxaro Juaristi, eta Bittor eta Txaber Altube; Durangoko Xabier Olaskoaga; eta Garoa Angiozar berriztarra.

DBHko bigarren eta hirugarren mailetan saritu zituzten Aitor Bizkarra eta Itxaro Juaristi; Lehen Hezkuntzako bosgarren mailako sailean saritu zuten Bittor Altube; DBHko bigarren mailako lehenengo eta bigarren sariak jaso zituzten Garoa Angiozarrek eta Txaber Altubek; eta laugarren mailakoen atalean hirugarren geratu zen Xabier Olaskoaga.


Ziklo kros proba berreskuratu du Loinatz elkarteak, 1966koa gogoan

Abenduaren 8an jokatuko da eta Gipuzkoako txapelketako lasterketa izango da Beasaingoa. Goierrin beste bi proba jokatuko dira aurten: Legazpin eta OrmaizteginBeasaindar helduenek ondo gogoan dute 1966ko otsailaren 27a. Munduko ziklo kros proba jokatu zen herrian, Loinatz Txirrindulari Elkarteak antolatuta. Munduko txirrindularirik onenak bertatik bertara ikusi zituzten goierritarrek. Lasterketa De Vlaeminckek irabazi zuen.Otsailean proba haren 50. urteurrena beteko denez, Loinatz elkarteak ziklo kros proba berriz ere Beasainen antolatzeko saiakera egin du. Abenduaren 8an izango da, goizean, 10:00etatik 14:00etara bitartean. Munduko txapelketarik ez da jokatuko oraingoan; baina Gipuzkoako txapelketen egoitza izango da. Kadete, junior, elite, 23 urtez azpikoen eta masterren mailako lasterketak jokatuko dira.Ibilbidea oraindik guztiz zehazteko dago, baina antolatzaileek aurreratu dutenez, 2.500 metro inguruko ibilbidea egokituko dute: «Urte haietan izandako ibilbidearen antzekoren bat aztertzen eta baloratzen ari gara». Errekarte eta Igartza inguruan osatu zuten 1966ko munduko txapelketako ibilbidea.Boluntario bilaAntolaketa lanerako jendearen laguntza beharrezkoa du Loinatz Elkarteak, bai egunean bertan, bai aurreko egunetan. Boluntarioen lana zehazteko azaroaren 3an bilera egingo dute, 19:00etan, Loinatz Txirrindulari Elkartearen egoitzan (Zelaeta kalea, 3). Bilerara joan ezin duenak eta laguntzeko prest dagoenak bi bide ditu antolatzaileekin harremanetan jartzeko: iaranguren@oteitzalp.com posta elektronikoa eta 686 74 80 33 telefono zenbakia.Goierrin beste bi probaBeasaingo proba ziklo kros denboraldiko Gipuzkoako bigarren proba izango da; lehenengoa Asteasun jokatuko da abenduaren 5ean. Guztira hiru lasterketa jokatuko dira Gipuzkoan; horietatik hiru, Goierrin.Legazpikoa izango da lasterketarik garrantzitsuena, Euskadiko txapelketak jokatuko baitira bertan. Abenduaren 27an izango da.Urtarrilaren 3an, berriz, Ormaiztegin jokatuko da XLV. edizioa izango duen lasterketa.


Martxa laranja amaituta, Herri Harresia eratu da Andra Mari Zuriaren plazan

Milaka lagunek hartu dute parte gaur goizean Auzitegi Nazionalak zigortutako zazpi gazteei babesa emateko izandako martxa laranjan. Manifestazioa Bilbo plazatik abiatu eta Andra Mari Zuriaren plazan amaitu da. Martxa amaituta, herri harresia sortu da, Igarki Robles, Aiala Zaldibar eta Ibon Esteban bertan direlarik.

Segiko kide izatea egotzita, sei urteko espetxe zigorra ezarri die Espainiako Auzitegi Nazionalak eta zigorraren aurkako jarrera ikusarazteko asmoz milaka lagun elkartu da gaur goizeko martxa laranjan. Auzitegi Nazionalak Xabat Moran, Ainhoa Villaverde, Bergoi Madernaz, Marina Sagastizabal ere zigortu egin ditu. Epaia jakinarazi aurretik Ertzaintzak gazte hauek atxilotu izana salatu dute. Atxiloketak “legez kanpo” burutu zirela kritikatu dute.

Herri Harresia sortu eta gutxira, Ertzaintzaren furgonetak hainbat bider gerturatu dira, baita buelta eman ere. Momentu honetan, lasaitasuna da nagusi Andra Mari Zuriaren plazan eta antolatzaileek jakinarazi dutenez, 500 bat lagunek igaro dute bertan gaua. Herri harresia zuzenean, streaming bidez, jarraitu daiteke:

Dagoeneko, esnatu egin da Herri Harresia eta eguneko ekitaldiak antolatzen hasi dira. Goizeko 04.00ak aldera, sinera hotsak jo du Ertzaintza agertu denean eta bertan lo zegoen jendean altxatu da harresia sortzeko. Azkenean, ez da ezer gertatu, poliziak buelta eman baitu.

Atzo arratsaldean, Euskal Herriko erakunde publikoei "herri harresiaren parte" izan daitezela eskatzeko sinadura bilketa abiarazi zuten change.org plataformaren bitartez. Ordu gutxitan, ia 2.500 sinadura lortu dute, jadanik. "Atxikimendu hau sinatzen dugunok udalei, aldundiei, Nafarroako Gobernuari eta Eusko Jaurlaritzari pausoak eman ditzatela epaiketak eta atxiloketak gelditzeko eskatzen diegu", irakurri daiteke egindako eskaeran.

Honen inguruko albiste gehiago:

"Konpromisoen momentua" heldu dela dio Gasteizko Harresiak, igandeko Martxa Laranjari begira


'Gazta zati bat'

Durangoko Plateruena kafe antzokian eskainiko dute, barikuan, maiatzaren 11n, Jon Maiak zuzendu duen \'Gazta zati bat\' dokumentala. Maia bera ere egongo da 22:00etan hasiko den emanaldian


Xanistebanetako kartel lehiaketan parte har daiteke dagoeneko

Xanistebanak iragartzen dituen kartela aurkezteko epea irekita dago dagoeneko, maiatzaren 23a da azken eguna (13:00ak baino lehen, udaletxean).

Bost saridun izango dira aurten ere: kartel irabazlea, oiartzuar onena, bi akzesit eta Margosoro Pintura Akademiako beka. Epaimahai kideak pintura arloko herriko adituak eta Jai Batzordeko kideak izango dira.

Lanak 70×50 zentimetroko neurrian aurkeztu behar dira eta teknika librea bada ere beharrezkoa da kartelean xanistebanak 2014 jartzea. Inprimatzeko erraza izatea baloratuko dute. Gutunazal itxian aurkeztu behar dira kartelak, datu pertsonalekin batera: izen-abizenak, helbidea, telefonoa eta langabetu direnek, frogagiria ere bai.


"Trobadoreari bere garaiaren kronikagilea izatea dagokio"

Udazkenean kaleratuko duen diskoko kantuetako batzuk eskainiko ditu gaur, bere beste kantu batzuekin batera, Viktoria Eugenia antzokiko emanaldian.


Hasi dira muntaketa lanak

Kilometroak 2014 Erria Txikota! jaiari begira muntaketa lanetan hasi ziren atzo eta egun hauetan horretan jarraituko dute, besteak beste

10 egun falta dira Kilometroetarako, baina jada hasi dira egunari begira lanean. Atzo hasi ziren muntaketa lanak eta 4. guneko oholtza eta txosna-karpa muntatu zituzten. Hondartzako karparen muntaketa ere atzo egin zuten.

Gaur ere muntaiarekin jarraituko dute. Abaromendiko txosna jarriko dute eta San Martingo oholtza ere ipiniko dute. Ostiralean Abaromendiko oholtza jartzea espero da, baita Ikastolakoa ere. Astelehenean hondartzako oholtza muntatzeari ekingo diote eta asteartean txosna-karpa jartzeari.

Bezperako egunetan jo eta su dabiltza lanean Kilometroak 2014ko kideak. Egun handirako guztia prest edukitzeko gogor dabiltza prestaketa lanetan.


Enpresari bat zigortu dute Olaberrian bere langileek istripua izan zutelako obretan

Hiru hilabeteko kartzela zigorra jaso du eta 270 euroko isuna. Behargin batek 49 egun erietxean pasatu behar izan zituen eta urtebete igaro zuen osatzen.

Gipuzkoako auzitegi batek enpresari bati hiru hilabeteko kartzela zigorra eta 270 euroko isuna jarri dizkio, bere langileek Olaberriako (Gipuzkoa) etxe batzuen lanetan izan zuen istripuagatik. Segurtasun neurriak ez zirela betetzen ikusita hartu du erabakia epaileak.

Istripua 2003ko apirilean izan zen. Garabi bateko kontrola galdu zuen langile batek eta soinean zeukan hormigoi kubo bat beste bi langile zeuden plataforma baten gainera erori zen. Horren eraginez, lau metroko altueratik erori ziren bi beharginak. Plataformak atzeko aldean bazeukan segurtasun baranda bat, baina ez aurrealdean. Segurtasunerako gerrikorik ere ez zeukaten langileek.

Langileetako bat zauritu egin zen arren, hark ez zuen ezer adierazi prozesu judizialean. Besteak, aldiz, 49 egun ospitalean pasatu zituen, eta urtebete inguru behar izan zuen guztiz osatzeko. Langile hori oraindik ondorioak jasaten ari da; izan ere, ibilbide luzeak egiteko makuluak ibili behar dituela jakinarazi du, eta bere lana egiterik ez daukala ere badio.


Lizarrietan igandean egitekoa den Usategietako Tradizioaren bestari buruz mintzatu gara Etxalarko Usazaleak elkarteko Arantxa Zubietarekin.


'Etxeko lanetan aritzen diren emakumeek ez dute inolako babesik'

Eider Olazar Elduaien Tolosaldeko talde feministako kideak garbiketa eta zaintza lanak egiten dituzten emakumeen prekarietateaz ohartarazi du. Tolosan 76 urteko gizona atxilotu dute bortxaketagatik.

Espetxera eraman dute Tolosan atxilotutako 76 urteko gizona, epailearen aurrean deklaratu ondoren. Etxeko garbiketa eta zainketa lanak egiten zituen emakumea bortxatu zuen gizonak, emakumea etxean bertan bizi zela baliatuta. Eider Olazar Elduaien Tolosaldeko Asanblea feministako kidea izan da 'Mezularia'n eta emakume horiek lanean duten prekarietatea salatu du.


Eguaztenean estreinatuko dute doluari buruzko 'Aulki Hutsak' dokumentala

Elgetako Espaloia Kafe Antzokian estreinatuko dute Iñaki Peñak zuzendu duen dokumentala.

Udaberrian grabatzen hasitako Aulki Hutsak dokumentalaren emaitza ezagutzeko momentua heldu da. Hilabeteetako lanaren ostean, eguaztenean, 19:00etan izango da aukera Elgetako Espaloia Kafe Antzokian.

Heriotzari buruzko dokumentala da Aulki Hutsak eta egungo gizartean tabu bihurtu den gaia mahai-gaineratzeko asmoa du. Horretarako galdera argia proposatzen du: Maite ditugunak hiltzean zer? Heriotzaren aurrean sentitzen diren mina, haserrea, tristura, burumakurtasuna eta bakea islatzen ditu lanak. Eta hain zuzen ere, lau sentsaziotan oinarritutako beste adina kapitulutan banatzen da dokumentala: mina, haserrea, egun seinalatuak eta itxaropena. Epilogo batek ematen dio amaiera lanari.

Edukia ikuspegi ezberdinetatik lantzeko, profesionalen eta norbait galdu duten senideen elkarrizketak batu ditu Iñaki Peña medikuak. Gainera, euren esperientzia azaldu dutenetako batzuk bailarakoak dira: oñatiarrak, aretxabaletarrak eta arrasatearrak.

Euskal musika

Dokumentala euskaraz da nagusiki eta bertako doinuak entzuteko aukera ere ematen du, Ruper Ordorika, Gari eta Gorka Urbizuk jarri dute-eta musika,besteak beste.


«Madrilek badaki itxikeria utzi eta hitz egin beharko duela»

Alderdi politikoen dialektika barneratuta, askok ahaztu egin dute Kataluniako benetako protagonista herria dela. Horixe azpimarratu du Vicent Partal kazetariak. Garrantzia kendu die alderdi politikoek prozesua urardotzeko izan dezaketen tentaldiei.

Hurbiletik ezagutu ditu Vicent Partal kazetari eta Vilaweb-eko zuzendariak Ekialdeko Europako herrialdeen independentzia prozesuak. Eta burujabetzaren bidean atzera egitea ezinezkoa dela uste du. Kataluniako independentismoaren arrakasta herri mugimenduarengatik dela dio .

Une erabakigarrian daude Kataluniako herritarrek. Honen parekorik ezagutu al duzu?

Katalunian, ez. Aurrekorik gabeko egoera da. Atzerrian, bai. Antzekotasunak topa ditzakegu Eskozian, adibidez. Bertan, argi daukate nazio bat direla, eta estatu propioa izatea praktikotasun kontua da: komeni zaigu estatu propioa izatea ala ez? Hemen ere, Kataluniako herritar gehienek badaki nazio bat garela, eta hori lortzeko tresna egokiena bilatzen ari gara orain.

Mariano Rajoy ez da David Cameron, ordea...

Ez. Cameron izan balitz, agian independentismoa ez litzateke horren indartsua izanen Katalunian, baina Espainiak itxikeriaz jokatu du beti Kataluniarekin, eta hori da egungo egoeraren arrazoietako bat. Agintariak horren ustelak izan ez balira, hizkuntza eta kultura katalanari eraso egin ez baliote eta eskumen gutxi batzuk eman izan balituzte, egoera oso bestelakoa zatekeen, baina gaur egun atzerako biderik ez dago. Duintasun kontua da.

Baina gehiengoak independentzia eskatu arren Madrilek ezezkoa ematen badu, egoera ez al da blokeatuko?

Ekialdeko Europako herrialde askoren independentzia prozesuak zuzenean ikusteko aukera izan dut, eta Espainiako unionismoak erabiltzen dituen argudio horietako asko entzunak ditut. Finean, independentzia lortu nahi baduzu, bi gauza egin behar dituzu: alde batetik, independentzia aldarrikapena egin eta Hagako auzitegira jo, balioetsi dezaten; eta, bestetik, zure herrialdea kontrolpean mantendu, hau da, herrialdeko legezko gobernu legia zeu zarela frogatu. Halaxe egin zuten Lituanian, Eslovenian, Kosovon...

Aldi horretara heldu baino lehen, ordea, herritarrei galdetuko zaie. Plebiszitua 2016ra atzeratzeko aukera aipatu zuen berriki Artur Masek. Zer pentsatzen duzu horren inguruan?

Nire ustez, hanka sartu zuen. Eta berak badaki hori. Segur aski, ez zuen esandakoa jendeak ulertu zuen moduan ulertzerik nahi. Keinu bat egin nahi izan zuen, baina sute bat piztu zuten haren hitzek.

Keinua, nori?

Agerikoa da Espainiako Gobernua eta Artur Mas negoziatzen ari direla. Antza denez, independentzia hitza aipatzen ez duen erreferendum urardotu bat onartzeko prest legoke Rajoy. Testuinguru horretan egin zituen Masek adierazpenok.

Negoziaziorik izan dela ukatu egin du orain, ordea...

Negoziazio formalik izan dela ukatu du, baina hitz egin dutela aitortu du, eta horrek esan nahi du Madrilen itxikeria fasea amaitu dela, eta Espainiari berdintasunez hitz egitea beste erremediorik ez zaiola gelditzen. Segur aski, Europako Batasunak zeresan handia izan du horretan. Presioa egin dio Rajoyri, itxikeria albora dezan.

Masen eta Rajoyren arteko akordio batek independentzia prozesua kamustuko duela esan nahi al du horrek?

Ez. Askok ahaztu egiten dute aferaren oinarrian ez dagoela Mas, ezta CiU ere. Prozesuak aurrera eginen du Masekin edo bera gabe. Horren erakusgarri da ANC Biltzar Nazional Katalanak hartutako jarrera irmoa. Katalunian gertatzen ari dena ezin da ulertu alderdien ikuspuntutik, eta hori izan da Masen eta gainontzeko agintarien oker nagusia. Izan ere, egoera berri honek badu ezaugarri bereizgarri bat: inork kontrolatzen ez duen herri mugimendu bat, ANC izenekoa. Hortaz, alderdien arteko ohiko harremanak, trikimainak edo tratuak ezin dira erabili.

Zergatik egin du eztanda orain?

Berez, urte askoko bidea izan da. Trantsizio garaian, lan handia egin zuen Kataluniako Biltzarrak, baina prozesua amaitu aurretik desegin zen, eta herritarrek eskatzen zuten hartatik oso urrun gelditu zen onartutako autonomia. Oraingo aldarrikapenek garai hartan dute oinarria, eta, bide horretan, lan eskerga egin du independentismoak: Terra Lliure, La Crida, ezker marxistak, intelektualak... Horiek guztiek erein zuten gaur egungo errealitatearen hazia. Bestalde, Espainiarekin hitzarmen bat lortzeko azken ahalegina Pasqual Maragallek egin zuen: estatutuaren erreforma, eta interpretazio okerra egin zuen Madrilek. Ahaleginak porrot egitearekin batera, Espainiaren barruan jarraitzeko aukera oro desagertu zen. Independentziaren aldarrikapena gero eta ozenago hasi zen entzuten 2009ko kontsulta sortaren bitartez, eta horrek guztiak gora egin du orain.

Bihar: Carme Forcadell


Cabo de Gatara eta Pirineoetara bidaiak Baskonia Mendi Taldearekin

Baskonia Mendi Taldeak 2016ko irteeren egutegia argitaratu berri du. Hilero hiruzpalau jarduera programatu dituzte eta mendizaleei deia egiten diete irteeretan parte har dezaten. Irteeren artean, Gaztaren Ibilbidearen hainbat etapa nabarmentzen dira. Lehenengoa urtarrilaren 17an izan da eta Segura eta Mirandaola bitarteko tartea egin dute. Guztira 12,6 kilometroko ibilaldia da.

Bizkaia mailan ere hainbat jarduera proposatu dituzte. Hala nola, Gernika-Arrola-Oma ibilbidea apirilaren 10ean eta umeei zuzendutako irteera Urdaibaien arraun egitera. Urtero bezala, Gorbeiara bi txango egingo dituzte: gaueko ibilaldia ekainaren 19an eta urteari amaiera emateko abenduaren 31n.

Aste Santuan, martxoaren 24tik 28ra, Cabo de Gata (Almeria) lurmuturrean mendi-ibilbidea egingo dute. Udan, Pirinioetara bidaiak egingo dituzte: Pica d’Estats (3.142 metro) eta Baborte (2.933 metro) mendietara uztailaren 23tik 25era eta uztailaren 30etik abuztuaren 7ra bederatzi etapa burutuko dituzte Banyuls de la Marenda eta Col du Sasc artean.


Udal hautetsien hitza

Legegintza berria abian jarri zela lau hilabete igaro eta gero, Udal ordezkarien hitzak jaso ditu Aiurrik.

EAJ-PNV

Bakartxo Tejeria

1. Balorazio sakon bat egiteko denbora gutxi pasa da oraindik. Udaletxea martxan doan tren bat da eta gidari izatea tokatzen zaizunean konturatzen zara atzean dituzun bagoiak guztiz kargaturik datozela eta hori gestionatu behar duzula. Oraindik, gauza askotan aurrekoaren jarraipenean gaude eta bakoitzak ahal duena egiten du arazoei irtenbidea bilatzeko.

2. Aurreko legealdian proiektu desberdinak martxan jarri genituen eta horien guztien amaiera ikustea gustatuko litzaiguke. Batzuk bukatuta ikusteko aukera izan dugu; haurtzaindegia edo Kale Nagusia esaterako, baina beste batzuk geratzen dira eta Villabonarentzat oso onuragarriak izango direla uste dugu. Arau subsidiarioak herri batentzat oso beharrezkoak dira; guk hasierako onarpena eman genien arren, gainerako faseak jarraitu behar dira. Izarturen eskutik diru dezente lortu zen eta diru hori galdu nahi ez bada, proiektuak aurrera eraman behar dira; gu hor egongo gara babesteko. Mintzola nahiz frontoi berria ere amaituta ikusi nahi ditugu. Gure programan azaldu genuen bezala, bai kirol ekipamendu, gazte ekipamendu eta hezkuntzarako ere proiektu ezberdinak abian jarri nahi genituen eta orain, oposizioan gaudela ohartzen gara eta gure nahiek lehentasuna edukitzea ez dela hain erraza.

3. Lehen gehiengo absolutua geneukanez, proiektu bat eskutan geneukanean edo herriarentzat onuragarria izango zela iruditzen zitzaigunean, Udalaz gain, Diputaziora eta Gobernura joanez makinaria guztia martxan jartzen genuen helburuak lortze aldera. Orain oposizioan gaude, ez daukagu batzorde ardurarik ez eta mankomunitate edo Udalez gaineko erakundeetan ordezkaritzarik (Tolosaldea Garatzen, Tolomendi edo Villabona Lantzen), agintean daudenak horrela erabaki dutelako eta horrek gauzak zailtzen dizkigu.

4. Gehiengo absoluturik gabe, gainerako alderdiekin adostasunetara iristea behartuta zaude gauzak aurrera atera nahi badituzu. Guk oposizio eraikitzaile edo konstruktiboa egin nahi dugunez, herria eta herritarrentzat ona dena babesteko beti prest egongo gara. Politikoki desberdintasunak eduki arren, guztion artean gestio egokia egiteko gai bagara, berriro diot, gure babesa izango dute. Orain, egokia ez den kasuetan, gure ezezkoa ere hortxe izango dute. Oraingoz esan behar da adostasunetara arazo handirik gabe iristen ari garela.

PSE-EE

Iñaki Uribe

1. Hasieran gaudenez, ezer gutxi esan dezaket lehen hilabete hauetako Udal jardueraz. Gainera, oraindik ezin izan dut Udal komisioetara joan, eta horien jardunaz ere ezin dut ezer baloratu.

2. Etxebizitzaren arazoak –batez ere gazteek dituztenak– konpontzeko direnak, premia larrian dauden herritarrei laguntzera bidera daitezkeenak, adinduen bizi kalitatea hobetzeko direnak, berdintasunaren aldekoak direnak, ezintasun fisiko eta psikikoa dutenei laguntzekoak, immigranteei ateak irekitzeko direnak... Hau da, batez ere politika sozialarekin zerikusia dutenak.

3. Aurreko agintaldia ez nuen ezagutu, ez bainintzen Udal honetan egon; ez dut beraz ezer esatekorik horri buruz. Eta gaudenari dagokionez, oraingoz goizegi da ezer esateko; orain arte egin diren plenoetan ezer gutxi ikusi dugulako (batzordeak osatzea, ordezkarien ordainsariak, langile batzuen dirulaguntzak edo maileguak, eta horrelakoak). Ikusteko ditugu aurrekontua zein partidaz osatuko den, herritarrek ordaindu beharko dituzten zergak eta tasak nolakoak izango diren.

4. Alderdi sozialistakoa naizenez, politika sozialarekin zerikusia duten gaietan Udalari eta oposizioko edozein talderi laguntzearen aldekoa naiz. Adibidez, ez nieke ezetzik esango gazteentzat etxebizitzak egiteko proposamenei, ezinduei laguntzekoak direnei…, dela horiek alkatetzak aurkeztuak izan, dela oposizioko talderen batek. Gainontzeko gaietan gaiak berak esango dit zer nola jokatu. Hori bai, garbi utzi nahi dut gauza puntual batzuetan proposamen batzuekin ados egoteak ez duela esan nahi gaur egun Udalaren presidentzia dutenekin inolako akordiorik edo aldez aurreko adostasunik lortzeko prest nagoenik. Oraingoz ez behintzat.

EAE-ANV

Maixabel Arrieta

1. Lau hilabete besterik ez dira pasa alkatetza hartu genuenetik, baina ederki aprobetxatu ditugu. Ezkutuko lan handia egin da eta oso gustura gaude, gauzak txukun egiten ari garela iruditzen baitzaigu. Ordu asko pasa dugu Udalaren gaur egungo egoera aztertzen eta ezagutzen, baina ez da alferrikako lana izan; asko ikasi dugu eta etorkizuneko lanari aurre egiteko gure buruak prest ikusten ditugu. Aurreko Udal-agintaldiak 2007rako prestatu zituen aurrekontuak kudeatzea egokitu zaigu guri, eta zeregin horretan arazo handirik gabe ari gara. Lau hilabete hauetan, batzorde informatiboak sortu ziren, jaiak oso ondo joan ziren eta ekitaldi guztien jarraipen estua egin genuen. Haurtzaindegi berriko eta Musika eskolako lanak amaitu dira. Kultur eskaintza zabaldu eta zinemako apustuari ekin zaio. Ongizate eta kultura batzordeetatik arrakasta izan duten hainbat ikastaro antolatu da eta Euskara batzordetik hainbat ekimen. Mintzola etxeko obren azken faseari ekin zaio. Kale Nagusiko lanak amaitu eta bidea oinezkoentzat berreskuratu da. Ordenantza fiskalak moldatu dira. Hainbat eragileren lokal eskaera asetu da. Erniobearen atzealdeko errepidea zentzu bakarreko bilakatu da. Komun publikoak egiten ari dira. Arau subsidiarioen aztertze sakona egiten ari gara. Oriamendi auzoko zorua aldatuko da. Zaborra biltzeko sistema aldatzear dago…

2. 2008rako aurrekontuak prestatzeari oraintxe ekin diogu, eta beraz, oraindik ez dakigu zehazki zenbat diru erabili ahal izango dugun. Oraindik eztabaidak hasi besterik egin ez badira ere, hainbat gauza ezinbestean eramango ditugu aurrera: Datorren urteko aurrekontuak urtarrilerako erabakita eduki nahi ditugu, inoiz baino lehen beraz. Aurreko Arau Subsidiarioen moldaketaren onarpen definitiboa gauzatu nahi dugu. Batzorde informatiboak biziak eta partehartzaileak izatea lortu nahi dugu. Foru Aldundiarekin harremanetan jarri nahi dugu, behin haurtzaindegi zaharra hustu ondoren, Udalak dituen beharretarako erabiltzen jarraitzerik ba ote dugun jakiteko, akaso nerabeentzako Gazte Leku bat egiteko. Larrea 18n Udalak duen lokal bat berehala egokitu nahi genuke, herriko eragileren batek duen azpiegitura eskaera asetzeko. Kultur eskaintza oparoa mantentzen jarraitu nahiko genuke eta euskarari dagokionez, beste lau urterako plan estrategikoa burutu. Udal ordenantzen berritzea gauzatu eta aplikatu. Aparkalekuen arazoari aurre egiteko herritarrei zabalduriko azterketa eta eztabaida burutu nahi dugu eta etxebizitza hutsen inguruan azterketa gauzatu. Eta dirurik balego, inbertsio handiren bat egin nahiko genuke: Zahar Etxea, Haur Txokoa… Oraindik ideiak besterik ez dira, erabaki zehatzak 2008ko aurrekontuen eztabaida eta onarpenarekin batera hartuko dira.

3. Nabarmenena ezker abertzalearen presentzia bera da. Legez kanporatze antidemokratiko baten ondorioz, aurreko legealdian ezker abertzaleak ezin izan baitzuen udaletxean egon, eta orain berriz, egon bakarrik ez, Udal gobernuaren ardura ere berea da. Herrian bertan bizi gara eta horrek herritarrekin harreman estuagoa izatea ekartzen du. Alkatetzaren ateak edonorentzat irekita daude, eta kalean bertan Udal-zinegotzien presentzia handiagoa izaten ari da. Ez dugu ezer ezkutatzeko eta elkarlana dugu gustuko. Horregatik, erabakirik txikiena ere Udal teknikoekin eta herriko eragileekin kontrastatzen dugu. Informazio transmisio hori herritar orori aldizkari finko baten bidez egitea falta zaigu, ordea. Eredu parte hartzaileago bat bilatzen ari gara, herriaren bizitza eta erabakietan ahalik eta herritar gehienek parte hartzea gustatuko litzaiguke. Lanerako erakusten ari garen borondatearen ondorioz, Udala eraginkortasunean irabazten ari dela iruditzen zaigu. Azken aldian aspalditik zintzilik zeuden gaiei konponbidea ematen ari gara. ANVren izaera abertzale eta ezkertiarra ere hasi da nabaritzen. 2008ari begira, zerga eta tasen igoera apalagoa planteatu nahi dugu gutxiago duenarentzat.

4. Egia da gehiengo osoa edukitzeko zinegotzi bat falta zaigula, baina era berean ezker abertzaleari modu bateratuan oposizioa egin ahal izateko gainontzeko hiru alderdiek elkartu beharko lukete, eta ez diet horretarako asmorik ikusten. Horregatik, alde horretatik oso lasai gaude, eta gure ideiak aurrera ateratzeko moduan izango garela iruditzen zait. IU eta PNVrekin elkarlanerako eta adostasunetara iristeko erabat prest agertzen gara, eta orain arteko jarrerak ikusirik posible dela iruditzen zaigu. Edozein kasutan, erabaki garrantzitsu eta potoloenak orain etorriko dira (urte amaierarako 2008ko aurrekontuen onarpena), eta hor ikusiko da benetan bakoitzaren asmoak zein diren. Agertzen diren jarreren arabera, gu Udal gobernuaren ardura konpartitzeko prest ere bagaude.

EB-IU

Marijo Sanchez

1. Irailetik aurrera hasi gara bileretara etortzen. Hasten ari gara beraz, eta goizegi da balorazio sakona egiteko. Zertxobait gehiago itxaron beharko da lana eta proposamenak ikusteko.

2. Proposamenak programan oinarrituta leudeke, bai gai sozialei nola gai politikoei begira. Emakumearen berdintasuna, euskararen normalizazioa nahiz erabakitzeko eskubidea. Amasa-Villabona eta Euskadi mailan, aurrerakoiak eta ezkertzaleak diren ideiak bultzatu nahi ditugu.

3. Aurreko legegintzan EBko beste kide bat izan zen zinegotzi, ez ginen gu izan. Udaletxera gutxi etortzen zela badakigu, baina aurten, sarritan etortzen garenez, gure aldetik erantzuna hobea izango dela uste dugu. EBk zinegotzi bakarra du udaletxean eta liberatuta ez dagoenez, ezingo du batzorde guztietan parte hartu. Hala ere, gehien jorra ditzakeen batzordeetan partaide izango da. Batzordeetan nahiz gertaera ezberdinen aurrean gure iritzia azaltzeko konpromisoa hartuta daukagu.

4. Aurrerakoia den edozein akordiorekin bat egin eta laguntzeko prest gaude, bai gai ekonomikoetan, bai gizarte edo herrigintzako gaietan ere. Bere burua aurrerakoi eta ezkertiartzat duen alderdi batek arrazoi politiko edo elektoralistengatik hainbat helburu atzera botatzea kontraesankorra litzateke. Guretzat alor guztietan aurrera egiteak du lehentasuna. Villabonako Udalean ez dago PPko kiderik. Kasu horretan zalantza gehiago izango genuke baina gainerakoan, ez dugu arazorik ikusten.


New Yorkek garraioen zati bat berreskuratu du, baina ez zerbitzuena

Con Edison enpresa electrikoak bart Manhattan hegoaldeko eta Brooklyneko zerbitzuak berrezarri zituen, halere oraindik herritarrentzako oinarrizko zerbitzuak berretzarteko lanetan dabil.

New Yorkek garrado publikoaren zati handi bat berreskuratu du hamalau metro-linea berrekuratuta, halere oraindik herritarrentzako oinarrizko zerbitzuak berrezartzeko lanetan dabil.

Hiriak ez ditu sekulako auto-ilarak bizi metroari eta Manhattanen sartzen diren automobil pribatuek gutxienez hiru bidaiari izateko aginduari esker.

Konboiak ohi baino gehiago agoilatu arren, 23 metro-lineako hamalahu partzialki errestauratzeak nolabait normaltasuna itzuli die herritarrei.

"Lasaitasun bat da gutxienez metroak funtzionatzea, estutua joan arren", esan du bidaiari batek goizean.

Con Edison enpresa elektrikoak bart Manhattan hegoaldeko eta Brooklyneko zerbitzuak berrezarri zituen, halere oraindik herritarrentzako oinarrizko zerbitzuak berretzarteko lanetan dabil.

Con Edison enpresa elektrikoak bart Manhattan hegoaldeko eta Brooklyneko zerbitzuak berrezarri zituen, halere oraindik 508.000 harpidedunek elektrizitaterik gabe jarraitzen dute hirian.

Enpresako bozeramaile batek azaldu duenez, ziurrenik ostiralean edo larunbatean hiri osoan berrezartzea aurreikusi dute.

Con Edizonek hitzotz lehorra banatu du hiriko hainbat gunetan, Connecticuten, New Yorken eta New Jerseyn argirik gabe gelditu diren milioika pertsonei laguntzen saiatzeko beste enpresek egin duten modu berean.

Union Squaren ohiko izotza banatu dute ere. Eraikinek ura igotzeko elektrizitatea behar dutenez, agintariek bost ur iturri ireki dituzte edateko ona den urarekin, Manhattan hegoaldean, bizilagunek plastikozko boteilak eramateko eta oinarrizko beharrizanak asetzeko.


Biarritz munduko boteretsuenen bileraren zain da, egungo erronka handiak aztertzeko

Mahai gainean klima-aldaketa, merkataritza librea edota Irango egoera politikoa jarriko dituzte, besteak beste. Kontra-gailurrak manifestazioa egingo du larunbat honetan, Hendaia eta Irun artean.

Larunbat honetan abiatuko da Biarritzen munduko zazpi herrialde boteretsuenetako estatuburuak bilduko dituen G7aren goi-bilera. Haien esku mundu osoko aberastasunaren % 58a dago, eta gaur egungo erronka handiei erantzuna emateko asmoz elkartuko dira. Zehazki, klima-aldaketa, desberdintasunaren aurkako borroka, brexit-a, bakea, Errusia, Irango egoera politikoa edota merkataritza librea dira abuztuaren 24tik 26ra bitartean mahai gainean jarriko dituzten gaiak.

Erronka horiei irtenbidea bilatzea da goi-bilera honen helburu nagusia, baina asteburu honetan jorratu behar dituzten gaien aniztasuna eta konplexutasuna dela eta, zaila izango da akordio bat lortzea, edo presidente guztiek testu bat adostea eta konpromiso bera hartzea.

Emmanuel Macron Frantziako Gobernuko presidentea izango da bihar hasiko den hitzordu honetako anfitrioia. Dena dela, Alemania, Kanada, AEB, Italia, Japonia eta Erresuma Batuko bere homologoak ez dira bakarrik egongo. Izan ere, nazioarteko hainbat buruzagi gonbidatu dituzte goi-bilerara, hala nola, Pedro Sanchez Espainiako Gobernuko presidentea edo Nazioarteko Diru Funtseko (NDF) ordezkariak.

Gauzak horrela, baliteke Emmanuel Macron (Frantzia), Angela Merkel (Alemania), Justin Trudeau (Kanada), Donald Trump (AEB), Giuseppe Conte (Italia), Shinzo Abe (Japonia) eta Boris Johnson (Erresuma Batua) hitzordua adierazpen bateraturik gabe amaitzea. Izan ere, herrialdeen arteko desadostasunak azaleratuko dituzten gai ugari jorratuko dituzte Biarritzen. Zazpi herrialdeetako estatuburuek iaz egin zuten bileran, Trumpek ez zuen goi-bileraren ostean egindako deklarazio bateratua babestu.

Testuinguru horretan, Shinzo Abe Japoniako lehen ministroak bitartekari lanak egingo ditu; klima-aldaketarekin, merkataritzarekin edota Irango egoera politikoarekin lotutako gaietan aurreikusten diren desadostasunei begira akordio bat lortzeko helburuarekin. Abek Frantziako presidentearen proposamen nagusiak babestuko ditu, eta ahalik eta adostasun handiena lortzen ahaleginduko da.

Horretarako, Donald Trump AEBko presidentearekin duen harreman estua baliatu dezake Japoniako lehen ministroak. Protekzionismoa eta klima-aldaketa izango dira, batik bat, Trumpen eta G7ko beste buruzagien arteko desadostasunak agerian utziko dituzten gai nagusiak.

Bideoa | Baliteke Biarritzeko bilera izatea adierazpen bateraturik gabeko lehenengoa:

G7aren goi-bilera honetan, hazkunde ekonomiko “indartsu, iraunkor, orekatu eta inklusibo” baten aldeko mezu bat zabaldu nahi du Frantziako Gobernuko presidenteak, munduko ekonomiari “mehatxu” egiten dioten gaur egungo erronkei aurre egiteko asmoz.

Gainera, Interneten irabazi asko dituztenek zergak ordaintzeari uko ez egiteko (irabaziak beste herrialde batean helbideratuz) neurriak hartu nahi ditu Frantziako presidenteak. Horrez gain, herrialdeen arteko zerga lehiari mugak jartzeko gutxieneko tasa bat adostu nahi du Macronek.

Astelehenean hitz egingo dute ingurumenaren inguruan, eta, Frantziak, ingurumen arloan dauden desberdintasunak murrizteko beharraz hitz egingo du. Hala, “bioaniztasuna eta ozeanoak babestea helburu duen trantsizio ekologiko justu bat” proposatuko du Macronek, klima-aldaketari aurre egiteko asmoz.

Bestalde, gerra komertzialaren distentsioa eta multilaterialismoa indartzea dira Angela Merkel Alemaniako kantzilerrak G7aren goi-bileran egingo dituen proposamen nagusiak. Alabaina, Merkel eta Trumpen arteko elkarrizketak apurtuta daude, eta bere herrialdearen egoera ekonomikoarekin nahiko kezkatuta dago kantzilerra.

Astelehenean egindako agerraldi batean, "joera protekzionistek irabazi ez dezaten" esku hartzeko eskatu zuen Merkelek, eta "Estatu Batuekin, Txinarekin eta beste eskualdeekin" inolako "frikziorik gabeko" merkataritza bat adostea "denontzat" onuragarria izango litzatekeela ziurtatu zuen.

Bestalde, Estatu Batuetako Gobernuak abiatutako gerra komertzialaren kontra dagoela esango du enegarren aldiz Europar Batasunak (EB) G7aren goi-bileran, “areagotuz” joan den erasoa dela iritzita. Izan ere, erabaki horrek munduko potentzia boteretsuenen arteko adostasuna hautsi du, eta Europako ekonomiari gero eta gehiago eragiten ari dio.

Donald Tusk Europako Kontseiluko presidenteak ordezkatuko du Europar Batasuna (EB) Biarritzen, eta Munduko Merkataritza Erakundearen (MME) erreforma batekin “konprometituta” dagoela berretsiko du. Halaber, bilera hori munduko gatazka konpondu behar diren hitzordua izan behar duela azpimarratuko du, "neurri protekzionistak edo merkataritza hesiak beharrezkotzat jo gabe".

Bideoa | Kontragailurrak bihar biziko du bere unerik gorenena, manifestazio jendetsu batekin:

G7aren aurkako manifestazioa, Hendaian

Hitzordu horren aurrean, “beste mundu bat posible dela” aldarrikatzeko helburuarekin G7 EZ eta AlternativesG7 plataformek "kontragailurra" antolatu dute Irungo Ficoba azokan (Gipuzkoa) eta Hendaian (Lapurdi).

Frantziako Gobernuak jarri dituen "oztopo guztien gainetik”, hitzaldiak eta bestelako ekintzak antolatzea lortu dutela nabarmendu dute antolatzaileek. Besteak beste, eztabaida ugari egin dituzte Euskal Herriko, Frantziako eta nazioarteko gizarte mugimenduen ordezkariekin.

Halaber, Eñaut Aramendi G7 EZ plataformako bozeramaileak ziurtatu du G7 taldeak gaur egungo “krisi ekologiko, ekonomiko eta sozialaren ardura” duela. Arrazoi horregatik, irtenbidea kalean dagoela esan du, eta “beste eredu batzuk” sortzera doazela jakinarazi du.

Horrez gain, plataformek manifestazioa deitu dute larunbat honetarako, Hendaian. Bi zutabe izango dira protestan, eta Santiago zubira arte helduko dira, Bidasoa ibaian.

Abuztuaren 25ean, "desobedientzia zibilerako deia" egin dute antolatzaileek. Elkarretaratzeak egingo dituzte Biarritzeko eta Bidarteko saihesbidean, baita Angelun eta Baionan ere. Azkenik, G7ari "ez laguntzeko" eskatu diete langileei, dendei eta enpresei.

Segurtasun dispositibo berezia

Testuinguru horretan, G7aren goi-bilerari jarraipena egingo dion segurtasun dispositibo berezia prestatu du Eusko Jaurlaritzak. Zehazki, herritarren segurtasunean izan daitezkeen eraginak koordinatzeko, horri buruzko informazioa emateko eta jarraipena egiteko koordinazio mahai bat jarri du martxan Oiartzungo ertzan-etxean (Gipuzkoa).

Segurtasun sailburuak gogora ekarri duenez, G7aren goi-bilerarako 4.000 ertzain inguru izango dira lanean, plantillaren erdia baino gehiago, alegia. Ertzaintzaren unitate guztietako agenteek lan egingo dute. Ekitaldia mugatik oso gertu egingo denez, "logikoki Euskadin eragina izango du".

Christophe Castaner Frantziako Barne ministroak azaldu duenez, Frantzian 13.200 polizia eta jendarme mobilizatuko dira. Horrez gain, bilerari begira erakutsitako babesa eskertu nahi izan die Espainiako agintariei, eta mehatxu terrorista bati, istilu publikoei edota eraso zibernetikoei aurre egite aldera 450 suhiltzaile baino gehiago deitu dira, eta baita larrialdi eta erreanimaziorako 13 talde mugikor ere.

Gainera, Espainiako Gobernuak "segurtasuna bermatzeko operatibo ezberdinak" prestatu ditu G7aren goi-bilerari eta “kontragailurrari” begira. Guztira, 1.878 guardia zibil eta Espainiako Poliziako 932 agente izango dira lanean. Fernando Grande-Marlaska Espainiako Gobernuko Barne ministroak nabarmendu duenez, "ez da inprobisaziorik egongo".

Bideoa | G7rako segurtasun neurri guztiak prest ditu Biarritzek:

Aldaketak zirkulazioan

Segurtasun Sailak ohar bidez azpimarratu duenez, asteburu honetako hitzorduak bat egingo du udako itzulera operazioarekin. Arrazoi horregatik, Biriatuko ordainlekutik eguneko 30.000 ibilgailu inguru igarotzea aurreikusten da.

Hartutako neurrien artean hauek daude: zerbitzuguneetan eta nazioarteko igarobideko errepideetan informazio seinaleak areagotu dira, 90.000 informazio liburuxka prestatu dira, lau hizkuntzatan; eta modu koordinatuan lan egiten ari dira trafiko arina bermatzeko eta egoera horren eraginpean egon daitezkeen pertsonen segurtasuna bermatzeko.

Aldi berean, Trafiko Zuzendaritzak kanal bat ireki du garraio sektorearekin, ibilgailu astunen trafikorako murrizketen berri emateko. Horrez gain, erabiltzaileei zuzendutako telefono bidezko arreta zerbitzua (011) indartu du.

"Frantziako agintariek segurtasun kontrolak areagotuko dituzte eta, itzulera operazioaren ohiko murrizketez gain, murrizketa gehigarriak aplikatuko dizkiote garraio astunari", jakinarazi du Sonia Diaz de Corcuera Trafikoko zuzendariak.

Bestalde, Aragoiko Pirinioetatik Frantziarako bidean dagoen mugako pasabideetan zaintza kontrolak zorroztu dituzte Espainiako Poliziak eta Guardia Zibilak. Horrenbestez, edozein neurri hartuta ere, auto-ilara luzeak egongo direla ohartarazi dute.

Bideoa: Polizia Nazionalaren eta Guardia Zibilaren kontrol ugari Hondarribian eta Irunen:


Entrenamenduak, ostiraletan

Zumitza Triatloi Taldea martxan da denboraldi berriari begira eta entrenamenduak ostiraletan izango dira. Aurten nesken taldea ere izango da. Interesatuek 19:00etan azaldu besterik ez dute atletismo pistara edo nahiago izanez gero, deitu: 655 708 281.


Tologorriko ibilaldiko argazkiak

Igandean egin zuten Tologorrirako txangoa Matxinkorta mendi taldekoek.


Saramagoren 'Lisboako setioaren historia' liburua berrargitaratu dute, 20 urte eta gero

Jon Alonso itzultzaileak euskaratu zuen, 1999. urtean. Orain, Urrezko Biblioteka bilduman berrargitaratu dute, "orraztuta".

Jon Alonso itzultzaileak (1958, Iruñea) 1999. urtean euskaratu zuen lehen aldiz Jose Saramago idazlearen Lisboako setioaren historia liburua. Hogei urte pasatxo igaro dira ordutik, baina itzultzaileak ongi oroitzen du lehen bertsio hori aurkeztu zuten eguna; izan ere, Saramago bera ere aurkezpenean izan zen, Bilboko Bideberrieta liburutegian. Gaur aurkeztu dute itzulpenaren berrargitalpena, Donostiako Koldo Mitxelena kulturunean. Alonso liburuaren itzultzailea, Itziar Diez de Ultzurrun EIZIE euskal itzultzaile, zuzentzaile eta interpreteen elkarteko lehendakaria eta Xabier Mendiguren Elkar argitaletxeko editorea izan dira aurkezpenean.

Urrezko Biblioteka bildumako 18. zenbakia da Lisboako setioaren historia, eta, Diez de Ultzurrun lehendakariak azaldu duenez, Literatura Unibertsala bildumatik eratorri den proiektua da: "Literatura Unibertsalean argitaratutako liburuen aleak eskura ezinak zirela ohartu ginen 2010. urtean; beraz, horiek berriz ere paperean argitaratzeko egitasmo bat taxutu genuen". Horretarako, Eusko Jaurlaritzako kultura sailarekin duten hitzarmena baliatu zuten, eta Urrezko Biblioteka izena jarri zioten bildumari: Elkar argitaletxeari egokitu zitzaion argitaratzeko ardura. "Aspaldi itzuliak direnez, orain berriz ere argitaratzeko orraztu eta zuzendu egin dira", adierazi du lehendakariak.

Lehen bertsioa aurkeztu zutenean, 1999. urtean, Nobel saria jaso berria zen Saramago. Haren alboan eman zituen itzultzaileak euskaratu berri zuen liburuaren inguruko argibideak, eta egun hartako hainbat oroitzapen kontatu ditu prentsaurrekoan. "Liburu berezia izan zen. Ni liburua itzultzen ari nintzenean eman zioten Nobel saria Saramagori; idazle ezaguna zen. Bera eta Pilar del Rio emaztea ezagutzeko aukera izan nuen, eta oso hunkigarria eta polita izan zen", esan du. Alonsoren esanetan, gauza ugari aldatu dira liburua lehen aldiz itzuli eta berriz ere berrargitaratu artean. Nabarmendu duenez, "erokeria puntu bat" zuen garai hartan horrelako eleberri bat itzultzeak: "Euskararen hizkuntza literarioak aurrera egin du nabarmen; gaur egun gaitasun handiago dugu edozein itzulpen lanei aurre egiteko. Orduan, bazuen erokeria puntu bat-edo".

Esentzia bertsua

Itzulpenari dagokionez, egin dituen aldaketa ia guztiak aspektu formalei dagozkiela esan du, "%95 batean", gutxi gorabehera. Gaur egun jada erabiltzen ez diren gidoiak ezeztatu ditu, garai hartan erabiltzen ez ziren gidoiak jarri, zenbait h gehitu, eta beste hainbat ezabatu: "Benetan itzulpena denari oso ukitu gutxi egin behar izan diot". Aldaketa ugari egin dituen arren, bere burua errekonozitu du berriz ere itzulpena irakurtzean, eta, hain justu, idazketa estiloari aldaketa gutxi egin izana baliatu du txantxaren bat edo beste egiteko: "Lehen itzulpen txarra baldin bazen, orain lehen bezain txarra izaten jarraitzen du".

Saramagoren zazpigarren eleberria da Lisboako setioaren historia, eta, Mendiguren editorearen aburuz, "heldutasun momentu batean" idatzi zuen: "Sorkuntzari dagokionez urrezko aldi bat eduki zuela uste dut, eta liburu hau bere heldutasun momentuan egindako eleberri bat da, bai prosaren estiloaren aldetik, baita edukian jasotzen dituen joko, iradokizun, eta gogoeten aldetik". Bat dator Alonso ere. Itzultzailearen iritziz, Saramagoren hasierako nortasunaren garapenaren isla da itzuli duen eleberria: "Biak alderatzen badituzu [Manual de pintura e caligrafia eta Lisboako setioaren historia], barrokotasunean, joritasunean eta abar nola irabazi duen ikusten duzu. Bide hori seinalatzen du; liburu honen kasuan gauzak sinpleago bihurtzen ditu, leunago".

Liburuaren mamia ere ekarri du gogora itzultzaileak: "Bi istorio paralelo kontatzen ditu: Lisboako setioa eta gaur egungo istorio bat, eta biak nahasten ditu". Raimundo Silvaren istorioa kontatzen du eleberriak, "adinean sartuxea dagoen testu zuzentzaile lisboarra, mutilzahar metodiko eta bizimodu aspergarria" daraman gizon batena. Liburuaren funtsean dagoen gogoeta "momentu jakin batean matxinatzearen garrantzia" dela esan du; izan ere, Lisboako setioari buruzko liburu bat zuzentzen ari da pertsonaia nagusia, eta bere betebeharrari itzuriz, testu zuzentzaileak bai jarri zuen ez behar zuen lekuan. Hori da abiapuntua, eta maitasun istorio bat ere tartekatzen da eleberrian. Alonsoren hitzetan, liburuaren egileak bere emaztearekin izan zuen istorioaren isla izan daiteke kontakizun hori.

Alonsoren arabera, praxi gisa ulertu behar da hizkuntza: "Hizkuntzaren gaineko irudi platonikoa dute askok; hizkuntzak zerbait gauzatuak, biribilak eta perfektuak direla uste dute, hutsik gabeak. Niri, aldiz, guztiz kontrakoa iruditzen zait, hizkuntza praxi bat dela, praktika bat". Azpimarratu duenez, praktikotasun hori da hizkuntza bati aurrera egiten eta garatzen laguntzen diona: "Hizkuntza beti borrokan ari da ordura arte hizkuntza horretan esan ez diren gauzak esan ahal izateko, eta horrela bilakatzen eta garatzen dira. Horretarako, baina, askotan apurtu behar izaten da aurretik tradizioa duen zerbait, hizkuntzari berari ere garatzeko bide emanez".


Sagardo Eguna ospatuko dute larunbatean Zarautzen


La Oreja de Van Gogh Iruñean izango da azken diskoa aurkezteko

Donostiako taldea zuzenean arituko da igande honetan eta emanaldi horretan, 'Cometas por el cielo' izenburuko diskoa aurkeztuko du. Sarrerak salgai daude 31 eta 34 eurotan.

La Oreja de Van Gogh musika taldeak zuzeneko bat eskainiko du igande honetan Iruñeako Baluarte aretoan 'Cometas por el cielo' izenburuko azken diskoaren abestiak aurkezteko. Kontzertua 20:30ean hasiko da eta sarrerak salgai daude 31 eta 34 euro bitartean.

Leire Martinezek (ahotsa), Pablo Benegasek (gitarra), Xabi San Martinek (pianoa), Alvaro Fuertesek (baxua) eta Haritz Gardek (bateria) osatutako taldea eszenatokira bueltan da Gironaren eta Stockholmen artean grabatutako disko berriarekin.

'La niña que llora en tus fiestas' izenburuko abestia deskargatuenen artean dago. Azken diskoak maitasuna, homosexualitatea, itxaropena, euskal gatazka eta menpekotasunak ditu hizpide.

Taldeak 8 milioi disko saldu ditu munduan eta hainbat sari jaso ditu tartean, Grammy Latino, Musika sariak eta Ondas saria.